

**Anul 2023 – numărul 41**

**9 – 13 octombrie**

******

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 9 – 13 octombrie 2023 3](#_Toc148337218)

[Selecție de Acte normative apărute în Monitorul Oficial al României în perioada 9 - 13 octombrie, 2023 4](#_Toc148337219)

[Comunicate de presă ale Guvernului României 5](#_Toc148337220)

[Participarea Secretarului General al Guvernului la sesiunea de toamnă a Adunării Parlamentare a Consiliului Europei (Strasbourg, 9 – 11 octombrie) 5](#_Toc148337221)

[Întrevederea între premierul României, Marcel Ciolacu, și președintele Ucrainei, Volodîmîr Zelenski 6](#_Toc148337222)

[Întrevederea între premierul României, Marcel Ciolacu, și președintele Parlamentului Republicii Azerbaidjan, doamna Sahiba Gafarova 7](#_Toc148337223)

[Mesajul premierului Marcel Ciolacu transmis de șeful Cancelariei Prim-ministrului, Alexandru-Mihai Ghigiu în cadrul ceremoniei organizate la Monumentul Memorial al Holocaustului 7](#_Toc148337224)

[Informaţie Europeană 8](#_Toc148337225)

[NOUTĂȚI – Informații UTILE 9](#_Toc148337226)

[Este operațional Sistemul electronic de raportare a stocurilor de produse agroalimentare România – SERSPAR 9](#_Toc148337227)

[Măsuri pentru implementarea sistemului de autorizare la export al Ucrainei pentru produsele agricole 9](#_Toc148337228)

[MADR: Calendarul estimativ de lansare a sesiunilor de depunere a cererilor de finanțare aferente intervențiilor din cadrul Pilonului II al Programului dedicat mediului rural 10](#_Toc148337229)

[Ministerul Dezvoltării, Lucrărilor Publice și Administrației (MDLPA) a virat suma de 212.627.982,27 de lei, în vederea decontării facturilor pentru 187 de obiective finanțate prin Programul Național de Investiții ”Anghel Saligny”. 11](#_Toc148337230)

[Aproape 700 de milioane de lei vor finanța 58 de noi proiecte de infrastructură 12](#_Toc148337231)

[ADR VEST: Proiectele eligibile pentru finanțarea microîntreprinderilor vor fi contractate în funcție de punctaj, nu în ordinea depunerii lor 12](#_Toc148337232)

[POC: Beneficiarii de granturi în cadrul măsurilor 4.1.1 și 4.1.1 bis vor putea pune în funcțiune echipamentele achiziționate până la sfârșitul lunii mai 2024 13](#_Toc148337233)

[PNRR 13](#_Toc148337234)

[ANUNȚ privind intenția Ministerului Energiei de relansare a apelului competitiv aferent Investiției 5 - Sprijinirea investiţiilor în modernizare, monitorizarea și eficientizarea consumului de energie la nivelul operatorilor economici, în vederea asigurării eficienței energetice în sectorul industrial finanțat din Planul Național de Redresare și Reziliență - PNRR – Componenta C.6 – Energie 13](#_Toc148337235)

[Calendarul actualizat privind lansările de apeluri de proiecte în cadrul PNRR 14](#_Toc148337236)

[PNRR: Anunț privind apelul pentru sprijinirea producției de energie din surse regenerabile de energie eoliană și solară 14](#_Toc148337237)

[Apeluri – Finanțări 15](#_Toc148337238)

[A fost semnată convenția care dă startul programelor guvernamentale de creditare STUDENT INVEST ȘI FAMILY START, Ediția 2023 15](#_Toc148337239)

[A fost lansat Apelul aferent Priorității 2 – Îmbunătățirea capacității de gestionare și implementare și asigurarea transparenței fondurilor FEDR, FC, FSE+, FTJ 17](#_Toc148337240)

[Finanțări către inițiative sustenabile în grădinițele, școlile și liceele din România - ING Bank România dă startul unei noi ediții a programului “Adoptă un Proiect” 18](#_Toc148337241)

[S-a lansat În Stare să Ajut, apel dedicat prevenției consumului de droguri, cu un buget de peste 1 milion de lei 18](#_Toc148337242)

[Webinarii de prezentare și promovare a celui de-al doilea  apel de propuneri de proiecte finanțate din noul Program Transnațional – Danube Region Programme (Programul pentru Regiunea Dunării) 19](#_Toc148337243)

[Soluții pentru Comunitate 20](#_Toc148337244)

[Din Actualitatea Europeană 21](#_Toc148337245)

[Ajutoare de stat: Comisia aprobă o schemă de ajutoare în valoare de 24 de milioane EUR notificată de România pentru sprijinirea investițiilor în porturile maritime și interioare în contextul războiului Rusiei împotriva Ucrainei. 21](#_Toc148337246)

[Cluj-Napoca a primit eticheta misiunii UE pentru planul său de a deveni neutru din punct de vedere climatic cel târziu în 2030 23](#_Toc148337247)

[Comisia stabilește instrumente pentru gestionarea schimbărilor demografice în UE 25](#_Toc148337248)

[Săptămâna europeană a regiunilor și orașelor 27](#_Toc148337249)

[Politica antitrust: Comisia a decis să nu extindă exceptarea pe categorii de care beneficiază consorțiile de transport maritim de linie 29](#_Toc148337250)

[Marea majoritate a europenilor consideră că promovarea sănătății mintale este la fel de importantă ca promovarea sănătății fizice 30](#_Toc148337251)

[Comisia salută finalizarea pachetului legislativ esențial „Pregătiți pentru 55”, care plasează UE pe drumul cel bun pentru a depăși obiectivele pentru 2030 31](#_Toc148337252)

[Noi fonduri, menite să protejeze încă 370 de milioane de copii împotriva poliomielitei în fiecare an, ne-ar putea ajuta să eradicăm poliomielita o dată pentru totdeauna 34](#_Toc148337253)

[Comisia a adoptat o propunere privind posibilitățile de pescuit pentru 2024 în Marea Mediterană și în Marea Neagră. Propunerea promovează gestionarea durabilă a stocurilor de pește din Marea Mediterană și din Marea Neagră și respectă angajamentele politice asumate în declarația MedFish4Ever și în Declarația de la Sofia. 37](#_Toc148337254)

[Comisia Europeană anunță o revizuire urgentă a asistenței sale financiare pentru Palestina 38](#_Toc148337255)

Repere din agenda publică a conducerii Instituţiei Prefectului - Judeţul Hunedoara   
în perioada 9 – 13 octombrie 2023

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și subprefecților SZÉLL Lőrincz și Constantin FULGA:

| *Eveniment* | ***Data*** |
| --- | --- |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara.* | ***9 octombrie*** |
| *Întâlnire de lucru privind verificările construcțiilor hidrotehnice cu rol de apărare împotriva inundațiilor.* | ***10 octombrie*** |
| *Întâlnire de lucru cu secretarii generali, reprezentanți ai registrelor agricole, topografi și ai composesoratelor din UAT-urile din Valea Jiului, specialiști din cadrul Oficiului de Cadastru și din cadrul Instituției Prefectului, pentru a promova Legea 123/2023, privind obținerea dreptului de proprietate privată în zonele necoopoerativizate.* | ***11 octombrie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, SJPI Hunedoara.* | ***12 octombrie*** |
| *Participare la evenimentul ce a marcat 75 de ani de la înființarea Universității din Petroșani.* | ***13 octombrie*** |
| *Participare la evenimentul ce a marcat 150 de ani de minerit în mina Lonea, alături de ministrul energiei, Sebastian Burduja.* | ***13 octombrie*** |
| *Intrarea în subteran la mina Livezeni, alături de ministrul energiei, Sebastian Burduja.* | ***13 octombrie*** |
| *Participare la bursa locurilor de muncă, organizată la Petroșani.* | ***13 octombrie*** |
| *Participare la Hramul Bisericii Cuvioasa Paraschiva din Sântandrei.* | ***14 octombrie*** |
| *Participare la târgul de toamnă din comuna Pui.* | ***14 octombrie*** |
| *Vizitarea unor obiective culturale și istorice din județ (Muzeul textilelor din Băița, Muzeul Civilizației Dacice și Romane din Deva și Cetatea Devei) alături de ministrul Culturii, doamna Raluca Turcan* | ***15 octombrie*** |
| *Participare, alături de ministrul Culturii, doamna Raluca Turcan, la Târgul de toamnă din comuna Băița* | ***15 octombrie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada  9 - 13 octombrie, 2023

**M. Of. nr. 913/10 octombrie 2023**

* Nr. **6463** / **2 Octombrie 2023**, Ministerul Educației - Ordin privind aprobarea Criteriilor generale de acordare a burselor și a altor forme de sprijin financiar de la bugetul de stat pentru studenții și cursanții din învățământul superior de stat, învățământ cu frecvență.

**M. Of. nr. 915/10 octombrie 2023**

* Nr. **34** / **10 Octombrie 2023**, Parlamentul României - Hotărâre privind numirea unor consilieri de conturi și a doi vicepreședinți la Curtea de Conturi.
* Nr. **3393** / **3 Octombrie 2023**, Ministerul Sănătății / Nr. **6495** / **10 Octombrie 2023**, Ministerul Educației - Ordin pentru aprobarea Metodologiei de desfășurare a probelor examenului de obținere a titlului de medic, medic stomatolog și farmacist specialist.

**M. Of. nr. 916/11 octombrie 2023**

* Nr. **270** / **10 Octombrie 2023**, Parlamentul României - Lege pentru aprobarea Ordonanței Guvernului nr. 32/2022 privind reglementarea unei măsuri financiar-fiscale și bugetare.
* Nr. **271** / **10 Octombrie 2023**, Parlamentul României - Lege pentru modificarea și completarea Ordonanței de urgență a Guvernului nr. 142/2008 privind aprobarea Planului de amenajare a teritoriului național Secțiunea a VIII-a - zone cu resurse turistice.
* Nr. **272** / **10 Octombrie 2023**, Parlamentul României - Lege pentru modificarea și completarea art. 1 din Legea nr. 62/2018 privind combaterea buruienii ambrozia.
* Nr. **6479** / **5 Octombrie 2023**, Parlamentul României - Ordin al ministrului educației privind aprobarea Metodologiei de organizare a Programului „Școala altfel”.

**M. Of. nr. 918/11 octombrie 2023**

* Nr. **927** / **5 Octombrie 2023**, Guvernul României - Hotărâre pentru completarea Strategiei naționale privind economia circulară, aprobată prin Hotărârea Guvernului nr. 1.172/2022.
* Nr. **6180** / **31 August 2023**, Ministerul Educației - Ordin privind acordarea autorizației de funcționare provizorie pentru unitatea de învățământ preuniversitar de stat Liceul Tehnologic Lupeni din municipiul Lupeni, județul Hunedoara.

**M. Of. nr. 919/12 octombrie 2023**

* Nr. **160** / **3 Octombrie 2023**, Ministerul Afacerilor Interne - Ordin pentru aprobarea Ghidului specific privind regulile și condițiile aplicabile finanțării din fondurile europene aferente Planului național de redresare și reziliență în cadrul apelului necompetitiv de proiecte - cod: PNRR/2023/C.7/I.8/1, componenta C7 - Transformare digitală, investiția 8 - Carte de identitate electronică și semnătura digitală calificată.
* Nr. **1612** / **4 Octombrie 2023**, Agenția Națională de Administrare Fiscală - Ordin privind documentele care pot fi solicitate conform art. 61 alin. (5) din anexa la Hotărârea Guvernului nr. 479/2003 privind aprobarea Normelor metodologice pentru aplicarea Ordonanței de urgență a Guvernului nr. 28/1999 privind obligația operatorilor economici de a utiliza aparate de marcat electronice fiscale.
* Nr. **6494** / **10 Octombrie 2023**, Ministerul Educației - Ordin privind aprobarea cuantumurilor burselor pentru studenții înmatriculați la programe de studii universitare, organizate cu finanțare de la bugetul de stat, la forma de învățământ cu frecvență, în instituțiile de învățământ superior de stat, în anul universitar 2023-2024.

**M. Of. nr. 920/12 octombrie 2023**

* Nr. **159** / **2 Octombrie 2023**, Ministerul Afacerilor Interne - Ordin pentru modificarea și completarea Normelor metodologice privind organizarea și exercitarea controlului financiar preventiv propriu în cadrul Ministerului Afacerilor Interne, aprobate prin Ordinul viceprim-ministrului, ministrul afacerilor interne, nr. 187/2014.
* Nr. **101** / **25 Aprilie 2006**, Parlamentul României - Legea serviciului de salubrizare a localităților nr. 101/2006 (republicare).

**M. Of. nr. 921/12 octombrie 2023**

* Nr. **91** / **11 Octombrie 2023**, Autoritatea Națională de Reglementareîn Domeniul Energiei – Ordin privind aprobarea prețurilor de referință ale energiei electrice produse în cogenerare de înaltă eficiență, care beneficiază de bonus.
* Nr. **92** / **11 Octombrie 2023**, Autoritatea Națională de Reglementareîn Domeniul Energiei – Ordin privind aprobarea valorilor bonusurilor de referință pentru energia electrică produsă în cogenerare de înaltă eficiență și ale prețurilor de referință pentru energia termică produsă în cogenerare, aplicabile în anul 2024.
* Nr. **93** / **11 Octombrie 2023**, Autoritatea Națională de Reglementareîn Domeniul Energiei - Ordin privind aprobarea valorilor prețurilor de referință pentru energia termică livrată în SACET din centrale cu unități de cogenerare care nu beneficiază de scheme de sprijin pentru promovarea cogenerării de înaltă eficiență, aplicabile în perioada noiembrie-decembrie 2023 și semestrul I al anului 2024.

**M. Of. nr. 924/13 octombrie 2023**

* Nr. **946** / **5 Octombrie 2023**, Guvernul României – Hotărâre privind aprobarea Tezelor prealabile ale proiectului Codului de procedură administrativă.

**M. Of. nr. 925/13 octombrie 2023**

* Nr. **6038** / **30 August 2023**, Ministerul Educației – Ordin privind acordarea autorizației de funcționare provizorie pentru unitatea de învățământ preuniversitar de stat Liceul Tehnologic „Matei Corvin“ Hunedoara din municipiul Hunedoara, județul Hunedoara.

**M. Of. nr. 928/13 octombrie 2023**

* Nr. **83** / **12 Octombrie 2023**, Guvernul României – Ordonanță de urgență privind unele măsuri pentru susținerea preșcolarilor și elevilor dezavantajați care beneficiază de sprijin educațional pe bază de tichete sociale pe suport electronic acordate din fonduri externe nerambursabile și luarea unor măsuri în domeniul educației.

**M. Of. nr. 929/13 octombrie 2023**

* Nr. **84** / **12 Octombrie 2023**, Guvernul României - Ordonanță de urgență privind instituirea unui mecanism de consultare și reacție coordonată în contextul implementării sistemului de autorizare la export introdus de Ucraina pentru produsele agricole..

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Participarea Secretarului General al Guvernului la sesiunea de toamnă a Adunării Parlamentare a Consiliului Europei (Strasbourg, 9 – 11 octombrie)

O delegație condusă de domnul Mircea Abrudean, Secretar General al Guvernului României, a participat la Strasbourg, în data de 10 octombrie 2023, la sesiunea Adunării Parlamentare a Consiliului Europei (APCE) și la evenimentele de marcare a 30 de ani de la aderarea României la Organizația de la Strasbourg.

În marja sesiunii ordinare a Adunării Parlamentare a Consiliul Europei, Secretarul General al Guvernului a avut întrevederi cu Marija Pejčinović Burić, Secretarul General al Consiliului Europei, și cu Tiny Kox, Președintele  APCE.

Oficialii europeni au abordat situația actuală de securitate, precum și demersurile la nivelul Consiliului Europei pentru tragerea la răspundere a Rusiei. Secretarul General al Guvernului a reiterat poziția principială a României de condamnare a războiului de agresiune, precum și a tuturor atrocităților comise pe teritoriul Ucrainei. A menționat sprijinul multifațetat acordat de autoritățile române, cu accent pe asistența acordată refugiaților ucraineni și facilitarea exporturilor de cereale. A reiterat poziția Guvernului României de a sprijini activ eforturile Consiliului Europei și ale comunității internaționale pentru investigarea crimelor de război, a încălcărilor drepturilor omului, dreptului internațional și dreptului internațional umanitar. În context, cei doi înalți oficiali au salutat înființarea Registrului Daunelor, ca prim pas pentru crearea unui mecanism internațional de compensare.

Totodată, demnitarul român a reiterat sprijinul constant acordat de România Republicii Moldova pe diverse paliere, inclusiv în domeniul protecției drepturilor omului, democrației și statului de drept, și a evidențiat progresele în procesul de reformă, necesare integrării europene a Republicii Moldova.

În cadrul discuțiilor cu reprezentanții Consiliului Europei, oficialul român a subliniat că aderarea României la Organizația de la Strasbourg acum 30 de ani a avut o contribuție esențială la realizarea reformelor democratice din țara noastră. A arătat că, fără a pierde din vedere obiectivul său fundamental de edificare a unui spaţiu democratic comun, Consiliul Europei trebuie să dea dovadă de flexibilitate şi eficienţă sporită și să-şi concentreze acţiunile pe direcţii şi proiecte care să răspundă problemelor actuale ale cetățenilor Europei.

În seara zilei de 10 octombrie 2023, oficialul român a participat la recepția organizată de Reprezentanța Permanentă a României la Strasbourg, cu ocazia marcării celor 30 de ani de apartenență a țării noastre la Consiliul Europei. Cu acest prilej, a avut loc, la Consiliul Europei, vernisajul expoziției "Borangic. Mătasea în tradiția vestimentară românească".

**Elemente de context**

La data de 7 octombrie 2023 se împlinesc 30 de ani de când România a aderat la Consiliul Europei (CoE), în cadrul primului Summit al Consiliului Europei de la Viena.

Consiliul Europei este organizația care a avut o contribuție esențială la realizarea reformelor democratice din România, în perspectiva integrării țării noastre în structurile euro-atlantice.

\*

Întrevederea între premierul României, Marcel Ciolacu, și președintele Ucrainei, Volodîmîr Zelenski

Premierul României, Marcel Ciolacu, a avut astăzi, la Palatul Victoria, o întrevedere cu președintele Ucrainei, Volodîmîr Zelenski, în contextul vizitei înaltului oficial ucrainean la București.

Cei doi demnitari au avut un schimb de opinii privind demersurile comune pentru îmbunătățirea conectivității transfrontaliere între România și Ucraina și au agreat accelerarea proiectelor de infrastructură în vederea dublării capacității de tranzit prin porturile românești de la Dunăre și Marea Neagră, de la 2 milioane de tone, la 4 milioane de tone, pentru exporturile ucrainene.

Prim-ministrul României a subliniat importanța dialogului coordonat dintre România, Ucraina, Republica Moldova, Comisia Europeană și Statele Unite ale Americii pe tema interconectivității. Șeful Executivului a arătat deschiderea părții române pentru continuarea și aprofundarea acestui format de dialog, ca urmare a concluziilor rezultate din discuțiile de la Galați (11 august) și Constanța (15 septembrie).

Premierul Marcel Ciolacu a reconfirmat sprijinul politic și practic al României pentru procesul de aderare a Ucrainei la Uniunea Europeană, în vederea obținerii până la finalul acestui an a deciziei de deschidere a negocierilor de aderare, respectiv cea de apropiere a Ucrainei de Alianța Nord-Atlantică, prin operaționalizarea deciziilor Summit-ului NATO de la Vilnius.

Șeful Guvernului a reamintit preocupările României privind protecția drepturilor persoanelor aparținând minorității române din Ucraina. În context, a reluat solicitarea ca autoritățile ucrainene să recunoască, în cel mai scurt timp, inexistența așa-numitei „limbi moldovenești”.

Președintele Zelenski a prezentat, pe larg, nevoile imediate ale Ucrainei, în contextul apropierii sezonului rece, precum și în perspectiva procesului de reconstrucție.

Președintele Ucrainei a subliniat aprecierea deosebită a statului și poporului ucrainean pentru sprijinul deosebit de consistent al României și a făcut trimitere, în mod special, la sprijinul acordat de țara noastră pentru refugiații ucraineni, precum și în vederea facilitării exporturilor de cereale ucrainene.

\*

Întrevederea între premierul României, Marcel Ciolacu, și președintele Parlamentului Republicii Azerbaidjan, doamna Sahiba Gafarova

Prim-ministrul României, Marcel Ciolacu, a primit-o astăzi, la Palatul Victoria, pe doamna Sahiba Gafarova, președintele Parlamentului Republicii Azerbaidjan, care se află în vizită în România.

Discuțiile dintre cei doi înalți oficiali au vizat cooperarea bilaterală româno-azeră, în contextul Parteneriatului strategic între cele două țări. Șeful Executivului român a remarcat dialogul constant, din ultima perioadă, în cadrul Comisiei Mixte Interguvernamentale România-Azerbaidjan de colaborare economico-comercială și tehnico-științifică, și a salutat cooperarea în domeniul energiei.

Situația de securitate din regiunea Caucazului de Sud a fost, de asemenea, pe agenda discuțiilor. Prim-ministrul României a subliniat importanța asigurării unei zone stabile, sigure și prospere a Caucazului de Sud. În acest context, premierul Marcel Ciolacu a făcut un apel umanitar pe lângă oficialul azer, îndemnând la respectarea principiilor dreptului internațional și la normalizarea deplină a relațiilor dintre Azerbaidjan și Armenia.

\*

Mesajul premierului Marcel Ciolacu transmis de șeful Cancelariei Prim-ministrului, Alexandru-Mihai Ghigiu în cadrul ceremoniei organizate la Monumentul Memorial al Holocaustului

Data de 9 octombrie este marcată în România, în fiecare an, încă din 2004, ca urmare a recomandării Comisiei Internaționale pentru Studierea Holocaustului în România, conduse de Elie Wiesel. Ziua nu a fost întâmplător aleasă pentru a cinsti memoria celor care și-au pierdut viața în una dintre cele mai mari tragedii pe care omenirea le-a cunoscut. Aceasta reprezintă începutul deportărilor evreilor din Bucovina de Sud în Transnistria, momentul de referință al Holocaustului din România.

Odată cu declanșarea deportărilor în 1941, România a intrat într-o perioadă caracterizată de evenimente de-a dreptul tragice. Din acel moment, destinele a sute de mii de oameni au fost rescrise, aceștia ajungând să fie umiliți, chinuiți, batjocoriți, puși în vagoane și duși spre muncă obligatorie sau spre execuție. Cetățenii români de etnie romă au căzut, și ei, victime politicilor barbare, rasiale și discriminatorii.

Este datoria noastră să amintim pogromurile, trenurile morții, crimele și toate abuzurile și atrocitățile produse în acele vremuri.

Acțiunile comemorative precum cea de astăzi se înscriu, în mod firesc, în datoria noastră de a sensibiliza și de a informa societatea cu privire la drama Holocaustului din România. Acestea sunt, de asemenea, elemente cruciale ale angajamentului de a nu repeta evenimente istorice tragice.

Însă omagierea memoriei victimelor trebuie dublată de măsuri concrete, care să răspundă provocărilor cu care supraviețuitorii și urmașii victimelor se confruntă în prezent. România a făcut pași importanți în ceea ce privește asumarea Holocaustului și combaterea rasismului și antisemitismului. Angajamentul a continuat pe parcursul anilor, atât la nivel național, cât și internațional.

Ca acțiuni recente voi menționa introducerea la nivel național a predării disciplinei „Istoria Evreilor. Holocaustul”, la clasa a XI-a. După cum am menționat și în cadrul ceremoniei din 3 octombrie, cunoașterea și asumarea trecutului ne ghidează pașii spre viitor. Educația stă la baza oricărei societăți incluzive, în care drepturile omului sunt apărate și promovate continuu. Este esențial ca tinerii să cunoască istoria în toate fațetele sale, pentru a evita și a se opune proliferării distorsionării, negării sau minimalizării Holocaustului, fenomene deosebit de periculoase, inclusiv în actualul context geopolitic incert.

Un obiectiv constant al nostru pe drumul păstrării memoriei Holocaustului este deschiderea Muzeului Național de Istorie a Evreilor și al Holocaustului în România, proiect gestionat de Institutul Național pentru Studierea Holocaustului din România „Elie Wiesel”. Dorim ca inaugurarea acestuia să aibă loc cât mai curând. Nu aș vrea să trec mai departe fără a felicita Institutul și conducerea acestuia, pe domnul director general Alexandru Florian, atât pentru organizarea acestei ceremonii, cât și pentru acțiunile Institutului, care contribuie semnificativ la îndeplinirea datoriei noastre comune de prevenire și combatere a antisemitismului.

O altă măsură importantă a Guvernului se referă la debutul procesului de elaborare a Strategiei naționale pentru prevenirea și combaterea antisemitismului, xenofobiei, radicalizării și discursului instigator la ură, aferentă perioadei 2024-2027, care continuă exercițiul actualei Strategii, ca parte a angajamentului Executivului pentru continuarea și consolidarea eforturilor de combatere a acestor flageluri.

Prin măsurile adoptate, România a devenit un model regional în materie de asumare a Holocaustului și de combatere a negării și distorsionării Holocaustului. Guvernul României rămâne ferm angajat în lupta contra antisemitismului, xenofobiei, radicalizării și discursului instigator la ură.

Vom continua, de asemenea, să acționăm în scopul protejării și promovării vieții evreiești, precum și a supraviețuitorilor Holocaustului, inclusiv prin susținerea programelor și proiectelor dedicate ale Federației Comunităților Evreiești din România. Totodată, în plan internațional, Guvernul României va acționa pentru promovarea internațională a educației, cercetării și memoriei Holocaustului, precum și pentru dezvoltarea de instrumente internaționale pentru combaterea antisemitismului.

Vreau să aduc un pios omagiu tuturor victimelor Holocaustului. Astfel de ocazii ne reamintesc cât de important este să păstrăm vie și să cinstim amintirea tuturor celor care au suferit, care s-au luptat pentru viață și, mai ales, a celor care și-au pierdut-o. În același timp, ne demonstrează că libertatea și democrația nu pot fi luate ca aspecte firești ale vieții, ci trebuie ocrotite prin promovarea respectului și a toleranței, a drepturilor și libertăților fundamentale ale omului.

De asemenea, România condamnă atacurile teroriste asupra cetățenilor și teritoriului Statului Israel. Îmi exprim regretul pentru victimele acestor atacuri și transmit condoleanțe familiilor îndoliate și însănătoșire persoanelor rănite. Eliberarea ostaticilor, mai ales a civililor, trebuie să aibă loc imediat. Atacurile și abuzurile de orice fel asupra civililor sunt inacceptabile. În aceste momente dificile condamn ferm terorismul și ne rugăm pentru pace.

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției spaniole | **Președinția spaniolă a Consiliului UE:**  **1 iulie-31 decembrie 2023**  Spania deține pentru a cincea oară președinția Consiliului UE. Mottoul: „Europa, mai aproape” aduce în atenție spiritul apropierii umane, politice și instituționale.  Spania a identificat patru priorități pentru lucrările din perioada în care va deține președinția Consiliului:   * reindustrializarea UE și asigurarea **autonomiei** sale **strategice** deschise * înregistrarea de progrese în ceea ce privește**tranziția verde** și **adaptarea la schimbările de mediu** * promovarea unei **justiții sociale și economice sporite** * consolidarea **unității europene**   ***În ultimele decenii, Europa a arătat cât de mult poate face pentru Spania. A sosit momentul ca Spania să arate lumii cât de mult poate face pentru Europa. Țara noastră preia președinția prin rotație a Consiliului Uniunii Europene cu modestie și recunoștință, dar și cu ambiție, fiind hotărâtă să folosească acest instrument pentru a îmbunătăți viața cetățenilor.*** *- Prim-ministrul Spaniei, Pedro Sánchez, prezentarea priorităților politice ale președinției spaniole, 15 iunie 2023*   * [**Site-ul președinției spaniole**](https://spanish-presidency.consilium.europa.eu/en/) * [**Prioritățile președinției spaniole**](https://spanish-presidency.consilium.europa.eu/en/programme/priorities/) |

🏵🏵🏵

NOUTĂȚI – Informații UTILE

Este operațional Sistemul electronic de raportare a stocurilor de produse agroalimentare România – SERSPAR

Ministerul Agriculturii și Dezvoltării Rurale, prin Agenția pentru Finanţarea Investiţiilor Rurale, a dezvoltat sistemul electronic de raportare a stocurilor de produse agroalimentare din România-SERSPAR, având în vedere prevederile Legii nr. 105/ 2023 privind reglementarea modalității de raportare a stocurilor la produsele agricole şi alimentare.

Astfel, pe site-ul [www.madr.ro](http://www.madr.ro/), în secțiunea „Industrie Alimentară”, a fost creată o secțiune din care se poate accesa sistemul electronic de raportare a stocurilor de produse agroalimentare din România – **SERSPAR**. Aplicația poate fi accesată de pe home page sau direct din link-ul [https://stocuri.madr.ro](https://stocuri.madr.ro/).

Operatorii economici din domeniile de activitate de producție agricolă, depozitare, procesare şi comercializare a produselor agricole şi alimentare prevăzute în anexa la lege au obligația de a furniza către MADR date statistice de evidenţă a stocurilor la aceste produse. Datele statistice vor fi comunicate **o singură dată pe lună, până în data de 15 a lunii** pentru luna precedentă.

***Furnizarea datelor statistice prevăzute de Legea nr. 105/2023 se va realiza doar începând cu data de 1 noiembrie 2023, pentru luna octombrie.***

Pentru a veni în sprijinul operatorilor economici care au obligația de a furniza date statistice de evidență a stocurilor, SERSPAR cuprinde o secțiune de instrucţiuni cu tutoriale în vederea facilitării înregistrării şi a utilizării acestui sistem informatic. **Recomandăm operatorilor economici înregistrarea din timp în sistem prin crearea unui cont de utilizator în platforma SERSPAR** **până la 1 noiembrie 2023.**

După crearea contului, reprezentatul legal va încărca Declarația pe proprie răspundere și eventuale împuterniciri pentru punctele de lucru.

În măsura în care sunt necesare, **cererile de suport trebuie trimise**prin funcționalitatea  „Suport” din pagina principala a aplicației.

Sursa: MADR

\*

Măsuri pentru implementarea sistemului de autorizare la export al Ucrainei pentru produsele agricole

În ședința Guvernului din data de 12 octombrie 2023 a fost adoptată ordonanța de urgență privind *instituirea unui mecanism de consultare şi reacţie* coordonată în contextul implementării sistemului de autorizare la export introdus de Ucraina pentru produsele agricole.

Prin acest act normativ se stabilescmăsuri temporare deinstituire a unui acord de punere pe piață în contextul implementării sistemului de autorizare la export introdus de Ucraina pentru produsele agricole, în vederea atenuării repercusiunilor negative imediate în sectorul producției primare și al procesării.

Produsele agricole care fac obiectul importului reglementat prin prezenta ordonanță de urgență sunt:

a) Grâu și meslin;

b) Porumb;

c) Semințe de rapiță sau de rapiță sălbatică, chiar sfărâmate;

d) Semințe de floarea-soarelui, chiar sfărâmate

Produsele agricole pot fi importate numai pe baza unui acord emis de către Ministerul Agriculturii  și  Dezvoltării Rurale pentru operatorii economici cu sediul social și punctul/punctele de lucru pe teritoriul României, care desfășoară activități în următoarele sectoare economice:

a) 1041 - Fabricarea uleiurilor și grăsimilor;

b) 1061 - Fabricarea produselor de morărit;

c) 1091 – Fabricarea preparatelor pentru hrana animalelor de fermă;

d)  014  – Creșterea animalelor.

Procedura de emitere a acordului este următoarea:

**I.** Operatorul economic care intenționează să importe produsele agricole din Ucraina, solicită la Ministerul Agriculturii și Dezvoltării Rurale eliberarea acordului, pe baza prezentării unui document din care să reiasă necesitatea de completare a stocurilor, precum și a altor acte necesare menționate în OUG.

**II.** MADR, pe baza raportului emis de o Comisie constituită în cadrul aceleiași instituții, eliberează acordul, după validarea de către autoritățile române a informațiilor prezentate de operatorii care solicită emiterea acordului.

**III.** Comisia este compusă din următorii reprezentanți:

a) un reprezentant al Agenției Naționale de Administrare Fiscală;

b) un reprezentant al Autorității Sanitare Veterinare și pentru Siguranța Alimentelor (ANSVSA);

c) un reprezentant al Autorității Vamale Române;

d) un reprezentant al Ministerului Agriculturii și Dezvoltării Rurale;

e) un reprezentant al Ministerului Economiei, Antreprenoriatului și Turismului.

**IV.** Operatorul economic prezintă un certificat de conformitate al produsului ce urmează a fi importat, eliberat de ANSVSA cu privire la respectarea normelor sanitar veterinare și pentru siguranța alimentelor, în urma testării unei mostre din produsul agricol.

**V.** În baza acordului eliberat de MADR, operatorul economic român încheie un contract de vânzare cu un operator economic licențiat de către Ucraina pentru cantitatea de produs necesară prevăzută în acord, apoi se desfășoară operațiunile de import, sub supravegherea autorităților vamale române.

**VI**. Sigiliul vamal va fi desfăcut la destinație, respectiv la sediul sau la punctul de lucru al operatorului economic din România, în prezența reprezentanților Autorității Vamale Române și ai ANSVSA.

**VII**.  ANSVSA recoltează probe din produsul importat și verifică dacă acesta are aceleași calități prevăzute în certificatul de conformitate, iar în situația în care produsele sunt constatate neconforme, acestea se returnează la locul de origine pe cheltuiala exportatorului.

**VIII.**De asemenea,  prin actul normativ se reglementează:

- regimul sancțiunilor pentru nerespectarea prevederilor actului normativ;

- formularistica utilizată în aplicarea prevederilor ordonanței de urgență.

Prezenta ordonanță de urgență se aplică până la data de 31 decembrie 2023.

Sursa: MADR

\*

MADR: Calendarul estimativ de lansare a sesiunilor de depunere a cererilor de finanțare aferente intervențiilor din cadrul Pilonului II al Programului dedicat mediului rural

 Ministerul Agriculturii și Dezvoltării Rurale a publicat astăzi, 12 octombrie 2023, calendarul estimativ de lansare a sesiunilor de depunere a cererilor de finanțare aferente intervențiilor din cadrul Pilonului II din PS PAC 2023-2027 în anul 2023.

Potrivit documentului, intervențiile care vizează instalarea tinerilor fermieri, crearea/modernizarea infrastructurii de acces agricolă, crearea/modernizarea infrastructurii rutiere de bază din spațiul rural și transferul de cunoștințe ar urma să se lanseze în săptămâna 30.10-03.11.2023.

De asemenea, până la sfârșitul anului se estimează lansarea a încă șase intervenții.

**Documente**

[calendar-sesiuni-depunere-cereri-finantare-interventii-Pilon-II-PS-PAC-2023-2027.pdf](https://www.fonduri-structurale.ro/descarca-document/65301)

Sursa: MADR

\*

Ministerul Dezvoltării, Lucrărilor Publice și Administrației (MDLPA) a virat suma de 91.221.918,58 de lei, în vederea decontării facturilor pentru 107 obiective de investiții realizate prin etapele I și II ale Programului Național de Dezvoltare Locală (PNDL).

Astfel, pentru etapa I, a fost plătită suma de 10.577.124,26 de lei pentru 12 obiective aflate în execuție, iar pentru etapa a II-a a programului, au fost decontate 80.644.794,32 de lei pentru 95 de proiecte.

Situația plăților efectuate este disponibilă pe site-ul MDLPA, la link: <https://www.mdlpa.ro/pages/plati>.

În cadrul celor două etape ale PNDL, listele obiectivelor de investiții și sumele alocate acestora sunt publice și pot fi consultate accesând pagina de internet a ministerului, secțiunea Programe de Finanțare/Programe naționale finanțate din bugetul de stat/Programul Național de Dezvoltare Locală PNDL, rubrica Obiectivele de investiții, iar transferurile lunare sunt publicate în secțiunea Plăți.

\*

Ministerul Dezvoltării, Lucrărilor Publice și Administrației (MDLPA) a virat suma de 212.627.982,27 de lei, în vederea decontării facturilor pentru 187 de obiective finanțate prin Programul Național de Investiții ”Anghel Saligny”.

Facturile au fost depuse de autorităţile publice locale din 40 de județe, pentru proiecte care vizează reabilitarea și modernizarea infrastructurii rutiere, amenajarea pistelor de bicicliști și a trotuarelor, construirea unor poduri, extinderea sistemelor de iluminat public stradal, precum și înființarea sau modernizarea sistemelor de alimentare cu apă potabilă, a rețelelor de canalizare și a stațiilor de epurare.

Situația plăților efectuate este disponibilă pe site-ul MDLPA, la link: <https://www.mdlpa.ro/pages/plati>.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Nr. crt.** | **UAT** | **Denumirea obiectivului de investiții cf Ordin** | **ID Proiect** | **Valoarea totala a investitiei din DG** | **Valoarea de la bugetul de stat din DG** | **Valoarea solicitata ptr decontare** | **Progres** | **Executant** |
| 9 | ȘOIMUȘ | Modernizare drumuri comunale în comuna Şoimuş, judeţul Hunedoara | 9897 | 16.490.883,60 | 9.800.000,00 | 1.934.907,66 | 27% | SC SOIM CONS SRL |
| 112 | DENSUȘ | Reabilitare și modernizare drumuri comunale în comuna Densuș, județul Hunedoara | 1741 | 10.107.615,00 | 9.800.000,00 | 243.000,00 | 2,76% |  |
| 151 | ROMOS | Reabilitare drum comunal DC 48B (Drum comunal ce face legatura DN 7 - Halta Geoagiu spre Cugir prin sat Romos - Romoşel, limita judeţ Alba) | 12246 | 18.604.618,31 | 9.800.000,00 | 3.706.990,35 | 96,37% | PROACTIV SRL |
| 185 | Județul Hunedoara prin CJ Hunedoara | Construire pod de legătură centura Petrila, județul Hunedoara | 9129 | 7.025.062,88 | 6.495.622,90 | 2.036.245,73 | 58% | SC PROACTIV SRL |
| 186 | RAPOLTU MARE | Modernizare drumuri de interes local în comuna Rapoltu Mare, judeţul Hunedoara | 3112 | 11.768.581,18 | 9.800.000,00 | 276.675,00 | 2,35% |  |

\*

Aproape 700 de milioane de lei vor finanța 58 de noi proiecte de infrastructură

Ministrul Adrian-Ioan Veștea a semnat luni, 9 octombrie 2023, 58 de noi contracte de finanțare prin Programul Național de Investiții „Anghel Saligny”.

Proiectele, în valoare totală de 673.946.324,63 de lei, urmăresc modernizarea și reabilitarea drumurilor de interes local, construirea unor poduri, podețe și punți pietonale, înființarea sau extinderea rețelelor de alimentare cu apă și a celor de canalizare, precum și înființarea unor sisteme inteligente de distribuție a gazelor naturale.

Programul Național de Investiții „Anghel Saligny” vizează realizarea a peste 9.000 km de rețele de alimentare cu apă, 17.000 km de rețele de canalizare, 2.000 km de drumuri județene și 15.000 km de drumuri locale, precum și a 104 obiective de investiții, preluate din Programul Operațional Infrastructură Mare (POIM), pentru sisteme de distribuție a gazelor naturale.

**Documente**

[Lista contractelor semnate.xlsx](https://www.fonduri-structurale.ro/descarca-document/65286)

|  |  |  |  |  |  |
| --- | --- | --- | --- | --- | --- |
| **Nr. crt.** | **ID** | **Județ** | **UAT** | **Denumire obiectiv de investiţii** | **Suma alocată** |
| **14** | 10809 | Hunedoara | Hunedoara | Reabilitare sistem rutier în municipiul Hunedoara, judeţul Hunedoara – strada 22 decembrie | 888.444,52 |
| **15** | 829 | Hunedoara | Pestișu Mic | Rețea de canalizare în satele Pestișu Mic, Josani, Valea Nandrului, Nandru și Almașu Mic, comuna Pestișu Mic, județul Hunedoara | 20.549.561,53 |
| **30** | 7205 | Hunedoara | Bretea Română | Extindere rețea de canalizare în localitățile Ocolișu Mare și Bățălar, pe ulițele nr.2,3,4 și DJ 668, comuna Bretea Română, județul Hunedoara | 7.797.465,82 |

Sursa: MDLPA

\*

ADR VEST: Proiectele eligibile pentru finanțarea microîntreprinderilor vor fi contractate în funcție de punctaj, nu în ordinea depunerii lor

**Agenția pentru Dezvoltare Regională Vest vine cu clarificări în urma îngrijorărilor manifestate în spațiul public și a solicitărilor primite de la potențialii beneficiari de finanțare, cu privire la depunerea proiectelor pe platforma electronică MySMIS2021, cu ajutorul roboților și altor mijloace automate care ar putea facilita accesarea mai rapidă a sistemului.**

Toate proiectele eligibile din cadrul celor două apeluri destinate microîntreprinderilor, lansate până în prezent în Programul Regional Vest, vor fi contractate **în ordinea punctajului** obținut în etapa de evaluare tehnică și financiară, **nu în ordinea depunerii**.

Măsura a fost luată pentru a preîntâmpina și descuraja orice fel de situații în care depunerea cererii de finanțare prin sistemul informatic MySMIS2021 s-ar putea face cu ajutorul mijloacelor automate sau a altor mijloace lipsite de etică.

ADR Vest transmite astfel un semnal pentru încredere și corectitudine și asigură toți potențialii beneficiari că finanțarea proiectelor se va face în funcție de calitate, iar întâietate vor avea cele mai bune proiecte din Regiunea Vest.

„*În ultima perioadă, am primit numeroase mesaje, de la potențiali beneficiari, care ne semnalau posibilitatea existenței unor breșe în sistemul MySMIS2021, care ar permite ca depunerea proiectelor să se facă cu ajutorul unor mijloace tehnice situate dincolo de regulile existente în ghidul aplicantului. ADR Vest a respectat în permanență opiniile și sugestiile primite de la cei interesați de accesarea fondurilor, suntem deschiși și sinceri în toate acțiunile noastre și ne angajăm ferm să prevenim și să combatem orice tentativă de încălcare a regulilor jocului, conform celor două valori fundamentale care ne definesc: transparență totală și toleranță zero față de fraudă*”, a declarat Sorin Maxim, directorul Agenției pentru Dezvoltare Regională Vest.

Vă reamintim, ghidurile de finanțare pentru apelurile de proiecte PRV/1.3.A/1 - **Sprijin pentru microîntreprinderi care desfășoară activități în domeniul** producției și PRV/1.3.A/2 - **Sprijin pentru microîntreprinderi care desfășoară activități în domeniul serviciilor** au fost aprobate și publicate în 31 august 2023, iar perioada de depunere a proiectelor  va începe în**01.11.2023,** **ora 08:00:00** și se va încheia în **01.12.2023, ora 08:00:00.**Ghidurile de finanțare pot fi consultate [aici](https://www.vest.ro/home).

Sursa: ADR VEST

\*

POC: Beneficiarii de granturi în cadrul măsurilor 4.1.1 și 4.1.1 bis vor putea pune în funcțiune echipamentele achiziționate până la sfârșitul lunii mai 2024

Autoritatea de Management pentru Programul Operațional Competitivitate a publicat astăzi, 10 octombrie 2023, Instrucțiunea nr. 67/2023, prin care este prelungit termenul pentru punerea în funcțiune a echipamentelor/utilajelor achiziționate, respectiv pentru a se asigura că proiectele sunt complet operaționale până la data de 31 mai 2024.

Conform comunicatului oficial, măsura a fost luată în contextul în care un număr semnificativ de beneficiari ai proiectelor finanțate în cadrul celor două măsuri au notificat AM POC că nu pot pune în funcțiune echipamentele achiziționate până la data de 31 decembrie 2023.

În cele mai multe situații, întârzierile sunt generate de cauze externe, precum semnarea cu întârziere a procedurilor de achiziție, livrări întârziate din cauza crizei economice, crizei semiconductorilor etc.

**Documente**

[Instrucțiunea nr. 67 din 2023.pdf](https://www.fonduri-structurale.ro/descarca-document/65288)

Sursa: MIPE

🏵🏵🏵

PNRR

ANUNȚ privind intenția Ministerului Energiei de relansare a apelului competitiv aferent Investiției 5 - Sprijinirea investiţiilor în modernizare, monitorizarea și eficientizarea consumului de energie la nivelul operatorilor economici, în vederea asigurării eficienței energetice în sectorul industrial finanțat din Planul Național de Redresare și Reziliență - PNRR – Componenta C.6 – Energie

Având în vedere prevederile Investiției 5 – Sprijinirea investiţiilor în modernizare, monitorizarea și eficientizarea consumului de energie la nivelul operatorilor economici, în vederea asigurării eficienței energetice în sectorul industrial și necesitatea îndeplinirii Țintei 141 din Anexa la Decizia de punere în aplicare a Consiliului din 3 noiembrie 2021 de aprobare a evaluării planuluide redresare și reziliență al României, în perioada următoare, Ministerul Energiei va lansa un nou apel de proiecte pentru Componenta C.6 – Energie – Măsura de Investiții I.5 din PNRR.

**Condițiile de participare și regulile din schema de ajutor de stat** vor fi aduse la cunoștința publicului și entităților interesate de îndată ce vor fi agreate cu Comisia Europeană în procesul de modificare a Planului Național de Redresare și Reziliență.

Investițiile finanțate în cadrul acestei măsuri vor avea un impact pozitiv în ceea ce privește:

– reducerea consumului de energie (energie electrică și termică, resurse energetice) de către beneficiari;

– reducerea emisiilor de gaze cu efect de seră (GES), raportate la economiile de energie realizate ca urmare a implementării investiției;

– reducerea intensității energetice a activității beneficiarilor;

– dezvoltarea unor sisteme de monitorizare a consumului de energie și a progreselor în materie de eficiență energetică realizate de către operatorii economici;

– susținerea financiară a serviciilor energetice furnizate de operatorii economici de specialitate;

– stimularea investițiilor realizate de operatorii economici în vederea reducerii consumului de energie și creșterii eficienței energetice a activității economice;

– o economie mai eficientă din punct de vedere al utilizării resurselor, mai ecologică şi mai competitivă, conducând la dezvoltarea durabilă care se bazează, printre altele, pe un nivel înalt de protecţie a mediului şi pe îmbunătăţirea calităţii acestuia.

**Documente:**

[Anunt ME relansare I.5 (1)](https://energie.gov.ro/wp-content/uploads/2023/10/Anunt-ME-relansare-I.5-1.pdf)

Sursa:ME

\*

Calendarul actualizat privind lansările de apeluri de proiecte în cadrul PNRR

 Ministerul Investițiilor și Proiectelor Europene a publicat joi, 12 octombrie 2023, calendarul apelurilor din cadrul Planului Național de Redresare și Reziliență, actualizat la data de 4 octombrie 2023.

**Documente**

[Calendarul apelurilor actualizat la data de 04.10.2023.xlsx](https://www.fonduri-structurale.ro/descarca-document/65298)

Sursa: MIPE

\*

PNRR: Anunț privind apelul pentru sprijinirea producției de energie din surse regenerabile de energie eoliană și solară

 Ministerul Energiei a publicat un anunț privind privind apelul de proiecte Sprijinirea investiţiilor în noi capacităţi de producere a energiei electrice din surse regenerabile de energie eoliană și solară, cu sau fără instalații de stocare integrate, finanțat prin PNRR, în cadrul Componentei 6 - Energie, măsura de investiții I.1 – Noi capacități de producție de energie electrică din surse regenerabile, lansat de Ministerul Energiei în data de 31.03.2022.

Potrivit documentului, solicitanții finanțării vor întreprinde toate demersurile pentru a obține toate documentele necesare încheierii contractului de finanțare, pentru situația în care vor ajunge în această etapă, astfel încât, de la data primirii notificării în vederea contractării, într-un termen care nu poate depăși 10 zile, să trimită toate documentele minim obligatorii, dacă acestea nu mai sunt în perioada de valabilitate, sau nu au fost depuse odată cu oferta.

În situația în care operatorul economic notificat în etapa de precontractare nu transmite documentele solicitate într-un termen de 10 zile, Ministerul Energiei poate analiza respingerea cererii de finanțare, trecând la următorul operator economic din clasamentul realizat pe baza punctajelor obținute în etapa de evaluare.

Potrivit prevederilor Ghidului solicitantului, aprobat prin Ordinul ministrului energiei nr. 282/30.03.2022, publicat pe pagina de internet a Ministerului Energiei, la secțiunea dedicată și cunoscut de către toți solicitanții, încheierea contractului de finanțare este condiționată de prezentarea următoarelor documente, în măsura în care acestea nu au fost depuse odată cu oferta:

* Certificatul de atestare fiscală emis de ANAF şi de Direcţia locală de taxe şi impozite, aflate în termenul de valabilitate, conform formatului specific pentru solicitarea de finanţare prin fonduri europene nerambursabile.
* Cazier fiscal al Solicitantului, aflat în termenul de valabilitate.
* Cazier judiciar al Reprezentantului legal, în termen de valabilitate
* Aviz tehnic de racordare valabil pentru locul de producere.
* Extras de carte funciară valabil care să ateste deținerea dreptului de folosință și care să probeze că imobilele /capacităţile existente vor fi libere de orice sarcini, că nu  fac obiectul unor litigii în curs de soluţionare la instanţele judecătoreşti cu privire la situaţia juridică, că nu fac obiectul revendicărilor potrivit unor legi speciale în materie sau dreptului comun.
* Scrisoare din partea instituției creditoare (banca) conform căreia aceasta se angajează că nu va executa clădirea/terenul respectivă/respectiv și investiția finanțată din PNRR pe o perioadă de cel puțin 5 ani de la punerea proiectului în exploatare, dacă este cazul.
* Declarația privind beneficiarul real al persoanei juridice (solicitantului de finanțare), în care vor fi menționate datele privind beneficiarul real, document eliberat de ONRC.
* Certificat de urbanism, în termen de valabilitate.
* Declarația pentru siturile Natura 2000/Avizul Natura 2000/răspunsul autorității competente, dacă este cazul
* Avizul de gospodărire a apelor, dacă este cazul
* Decizia de înfiinţare a UIP revizuită cu toate posturile ocupate, CV-urile și fişele de post ale membrilor UIP, precum și declarațiile privind conflictul de interese (conform Anexei 3.d) ale tuturor membrilor UIP (atât echipa internă, cât și echipa externă), dacă este cazul.
* Capitolul 25 Buget – Cheltuieli din cadrul Ofertei, în integralitatea sa, dacă acest capitol a fost revizuit ca urmare a clarificărilor transmise în procesul de evaluare
* Notificarea din partea unei bănci comerciale /Trezoreria Statului privind deschiderea conturilor dedicate derulării operațiunilor proiectului (cod IBAN, titular cont, denumirea/adresa Trezoreriei/băncii comerciale).

**Documente**

[PNRR - Anunț 06.10.2023.docx](https://www.fonduri-structurale.ro/descarca-document/65283)

Sursa: Ministerul Energiei

🏵🏵🏵

Apeluri – Finanțări

A fost semnată convenția care dă startul programelor guvernamentale de creditare STUDENT INVEST ȘI FAMILY START, Ediția 2023

Cele două programe de sprijin pentru tineri și familii sunt derulate împreună cu Fondul Român de Contragarantare. Din acest moment, băncile îi așteaptă pe tineri să acceseze aceste credite. Lista completă a băncilor înscrise în program se regăsește pe site-ul Ministerului Familiei, Tineretului și Egalității de Șanse.

**Avantajele celor două programe derulate în 2023 constau în facilități de creditare, după cum urmează:**

**Garanții de stat** – Fondul Român de Contragarantare SA asigură garantarea de până la 80% a împrumutului acordat de către banca/instituția de credit înscrisă în program;  
**Comisioane subvenționate** – sunt acoperite integral comisionul de analiză și comisionul de administrare pe toată durata de valabilitate a garanției acordate prin FRC;  
**Dobânda aferentă creditului** – este subvenționată diferențiat, în funcție de program, astfel:  
Student Invest 100% – acoperire integrală;  
Family Start 75% – acoperire în proporție de 75%;  
**Durata creditului** – este de maxim 10 ani, inclusiv perioada de grație.  
Condițiile de eligibilitate pentru cele două programe sunt:

***Programul Student Invest***

**vârsta beneficiarilor eligibili** – între 18 și 40 de ani, cuprinși în instituțiile de învățământ superior din România;

**valoarea maximă a creditului** – 75.000 lei;

**plafonul total al garanțiilor de stat** – 250 milioane lei.

Cheltuielile eligibile

a) taxe de studii, inclusiv licență, master, inclusiv Master, doctorat;

b) plata cărților, rechizitelor, inclusiv a celor editate în formate accesibile persoanelor cu dizabilități;

c) costul publicării cărților sau al studiilor de specialitate;

d) taxa de participare la manifestări științifice și concursuri, precum și cheltuielile de transport pentru deplasări;  
e) achiziția de calculatoare, laptopuri, imprimante, aplicații informatice de specialitate, inclusiv pentru persoanele cu dizabilități;

f) plata chiriei, în limita a maximum 300 euro/lună, la cursul BNR din ziua plății;

g) plata locurilor de cazare în căminele studențești;

h) parte/avans din achiziția unei locuințe;

i) cheltuieli cu transportul pentru bursele Erasmus;

j) plata, pentru studenții care sunt părinți, a cheltuielilor cu creșa, grădinița, școala

k) costul serviciilor dentare și al intervențiilor chirurgicale;

l) investigații și tratamente medicale complexe recomandate de medici specialiști în cazul studenților cu probleme de sănătate;

m) achiziția de autoturisme noi/autoturisme second-hand cu vechime de maximum 5 ani și achiziția de autoturisme adaptate pentru persoanele cu dizabilități;

n) achiziția instrumentelor muzicale, a aparaturii audio-video și a altor obiecte necesare pentru dezvoltarea abilităților vocaționale.

***Programul Family Start***

**vârsta beneficiarilor eligibili** – între 18 și 45 de ani, care își întemeiază o familie și/sau persoanele care formează o familie, dintre care cel puțin unul dintre beneficiari se încadrează în criteriul de vârstă;

**valoarea maximă a creditului** – 150.000 de lei;

**plafonul de venituri ce permite participarea în program**– venitul net pe membru de familie este de până la 6.000 lei, respectiv de până la 7.500 lei pentru familiile monoparentale. Venitul net lunar pe membru de familie în sensul prezentului program reprezintă salarii nete lunare/ venituri din salarii. Precizare: prin venit net lunar se înțelege inclusiv indemnizația pentru creșterea copilului.

**plafonul total al garanțiilor de stat** – 250 milioane lei.

Cheltuieli eligibile

a) costurile ce decurg din evenimente care conduc la obținerea statutului de soț și soție, precum cununia religioasă, cununia civilă sau ceremonia cu prilejul căsătoriei, dar nu mai mult de 20.000 lei; solicitarea plății se face în termen de maximum 90 de zile de la data la care a avut loc evenimentul;

b) plata cheltuielilor cu spitalizarea în cazul nașterilor;

c) cheltuielile cu creșa, grădinița, școala;

d) achiziția de autoturisme noi/autoturisme second-hand cu vechime de maximum 5 ani, precum și achiziția de autoturisme adaptate pentru persoanele cu dizabilități;

e) cheltuieli aferente taxelor de studii: licență, master, inclusiv master, doctorat, inclusiv cursuri de calificare sau perfecționare profesională, conversie sau reconversie profesională, precum și cheltuieli aferente cărților de specialitate și rechizitelor, inclusiv celor editate în formate accesibile persoanelor cu dizabilități; toate formele de studiu trebuie să fie autorizate să funcționeze provizoriu sau să fie acreditate;

f) plata cheltuielilor aferente publicării cărților sau a studiilor de specialitate, inclusiv a celor editate în formate accesibile persoanelor cu dizabilități;

g) plata taxelor de participare la manifestări științifice și concursuri, precum și a cheltuielilor de transport pentru deplasări;

h) achiziția de calculatoare și/sau componente ale acestora, laptopuri, imprimante, aplicații informatice de specialitate, inclusiv a celor având încorporate tehnologii de acces pentru persoanele cu dizabilități;

i) plata chiriei, în limita a maximum 300 euro/lună, la cursul BNR din ziua plății;

j) parte/avans din prețul de achiziție/costul de construcție a unei locuințe – inclusiv costul proiectării și al execuției, cheltuieli legate de construcția/modernizarea/renovarea/extinderea locuinței, de lucrări pentru creșterea eficienței energetice sau pentru instalarea de echipamente/instalații de producere a energiei electrice/cogenerare din surse regenerabile – prin proiect individual sau prin programe guvernamentale specifice, precum şi cheltuieli legate de achiziția de mobilier; rambursarea anticipată parțială/integrală a unui credit ipotecar contractat anterior, inclusiv prin programe guvernamentale;

k) costul serviciilor dentare și al intervențiilor chirurgicale;

l) investigații și tratamente medicale complexe recomandate de medici specialiști în cazul familiilor ai căror membri au probleme de sănătate;

m) achiziția de soluții energetice sustenabile – sisteme de panouri fotovoltaice, sisteme de panouri solare, instalații eoliene și alte soluții energetice;

n) achiziția aparatelor electrocasnice în valoare totală de maximum 10.000 lei și aparatura electronică în valoare totală de maximum 10.000 lei.

**pdf icon**[**Lista băncilor din programele guvernamentale de creditare**](https://mfamilie.gov.ro/1/wp-content/uploads/2023/10/Lista-bancilor-din-programele-guvernamentale-de-creditare.pdf)

Sursa:MFETS

\*

A fost lansat Apelul aferent Priorității 2 – Îmbunătățirea capacității de gestionare și implementare și asigurarea transparenței fondurilor FEDR, FC, FSE+, FTJ

Programul Asistență Tehnică 2021-2027: Apelul aferent Priorității 2- Îmbunătățirea capacității de gestionare și implementare și asigurarea transparenței fondurilor FEDR, FC, FSE+, FTJ

Autoritatea de Management pentru Programul Asistență Tehnică 2021-2027 deschide, începând cu data de 11 octombrie a.c., orele 16.30, apelul de proiecte pentru Prioritatea 2 „**Îmbunătățirea capacității de gestionare și implementare și asigurarea transparenței fondurilor FEDR, FC, FSE+, FTJ”** din cadrul PoAT 2021-2027. Apelul este deschis până la data de 31 decembrie 2023, ora 23:59, fiind un apel cu depunere continuă, necompetitiv.

Suma totală alocată Priorității 2 este de 271.621.771 euro, din care FSE+ 142.538.630 euro.

**Documente:**

[**Ghidul Solicitantului – condiții specifice pentru de accesare a fondurilor din Programul Asistență Tehnică 2021-2027 și în anexele**](https://mfe.gov.ro/wp-content/uploads/2023/10/58f258eec980e86eb1f8435e63982edc.7z)

 Sursa:MIPE

\*

Finanțări către inițiative sustenabile în grădinițele, școlile și liceele din România - ING Bank România dă startul unei noi ediții a programului “Adoptă un Proiect”

ING Bank România lansează o nouă ediție a programului de granturi „Adoptă un Proiect”, dedicată anul acesta instituțiilor de învățământ. În perioada 9-30 octombrie, ele pot înscrie proiecte și inițiative care contribuie la reducerea impactului negativ asupra mediului înconjurător și crearea de spații sustenabile pentru desfășurarea activității elevilor.

Valoarea totală a fondurilor alocate este de **315.000 EUR**, iar finanțarea maximă oferită fiecărui proiect câștigător este de 50.000 EUR. Câștigătorii vor fi anunțați în data de 27 noiembrie, în urma unui proces de selecție și jurizare în care sunt implicați angajații băncii.

Grădinițele, școlile și liceele din țară sunt invitate, alături de partenerii lor din sfera ONG, să aplice pentru finanțări prin intermediul cărora să își pună în practică proiectele de sustenabilitate. Acestea pot viza crearea de spații verzi și grădini comunitare, derularea unor acțiuni de reciclare sau activități educative în timpul Săptămânii verzi, precum și alte idei creative care au ca obiectiv protejarea mediului înconjurător.

**Calendarul programului:**

* Perioada de înscriere: 9 octombrie – 30 octombrie 2023
* Etapa de preselecție a proiectelor: 31 octombrie – 7 noiembrie 2023
* Etapa de jurizare și interviuri cu aplicanții pentru stabilirea semifinaliștilor: 8 noiembrie – 17 noiembrie 2023
* Anunțarea listei finale pentru etapa de votare: 20 noiembrie 2023
* Etapa de votare: 20 noiembrie – 24 noiembrie 2023
* Anunțarea câștigătorilor: 27 noiembrie 2023
* Contractare: 27 noiembrie – 15 decembrie 2023
* Implementarea proiectelor: între 3 și 12 luni, în perioada decembrie 2023 – decembrie 2024

„Adoptă un Proiect” a fost inițiat de ING Bank România în anul 2013 și își propune să sprijine organizațiile non-profit, pe de o parte, și implicarea angajaților în cauze sociale, pe de altă parte. Astfel, banca a susținut până acum 77 de proiecte, cu finanțare totală de peste 1,2 milioane de euro, exclusiv în baza susținerii, jurizării și votului echipei sale.

Detalii suplimentare, privind competiția, organizațiile eligibile și documentele necesare înscrierii proiectelor, pot fi accesate [aici](https://ing.ro/dam/ingro/newsletter/20231006/Documente-inscriere-Adopta-un-proiect.zip):

* Regulamentul Adoptă un Proiect 2023
* Formular de înscriere Adoptă un Proiect 2023
* Formular de buget Adoptă un Proiect 2023

Cei interesați pot trimite, de asemenea, un e-mail la [sustainability@ing.ro](mailto:sustainability@ing.ro).

Sursa:ING

\*

S-a lansat În Stare să Ajut, apel dedicat prevenției consumului de droguri, cu un buget de peste 1 milion de lei

Kaufland România și Fundația pentru Dezvoltarea Societății Civile (FDSC) a lansat luni, 9 octombrie, al treilea Apel de proiecte pentru ONG-uri, În Stare să Ajut, pentru care alocă un total de peste 1.000.000 lei în finanțări nerambursabile. Organizațiile neguvernamentale pot solicita pentru un proiect un sprijin financiar între 30.000 lei și  175.000 lei, pentru proiecte între 3 - 5 luni.

Bugetul alocat anul acesta celor 19 proiecte câștigătoare în urma celor două apeluri din programul În Stare de Bine a fost de aproximativ 5.000.000 lei. ONG-urile au dezvoltat și implementat proiecte în domeniile cultură, sport și viață sănătoasă menite să contribuie la reducerea inegalităților sociale prin sprijinirea beneficiarilor vulnerabili și a comunităților din care aceștia fac parte.

Lansarea de luni a grantului suplimentar de peste 1.000.000 lei În Stare să Ajut 2023 vine în contextul problemei de sănătate publică pe care o ridică consumul de droguri în rândul adolescenților. Astfel, la nivel european, Observatorul European al Drogurilor și Toxicomaniei (OEDT) arată că 17,7% dintre tinerii cu vârste cuprinse între 15 și 34 de ani au raportat consumul în ultimul an în Uniunea Europeană. Canabisul rămâne unul dintre cele mai utilizate substanțe, urmat de „drogurile de sinteză".

Programul susține inițiative precum:

* Activități de informare/ conștientizare îdespre riscurile consumului de droguri și pentru a stimula deprinderea unui stil de viață sănătos, fără comportamente de risc.
* Activități de vizează combaterea bullying-ului stigmei și discriminării asociate consumului de droguri;
* Activități de dezvoltare a rezilienței adolescenților în fața presiunilor sociale;
* Consiliere și asistență psihologică și emoțională acordate tinerilor aflați în risc de consum;
* Programe de formare și mentorat pentru cadre didactice în vederea abordării temelor privind consumul de droguri;
* Grupuri de suport și sau safe space-uri în școală sau în afara acesteia, destinate adolescenților consumatori sau cu risc de consum;
* Campanii media creative destinate adolescenților, pentru a stimula deprinderea unui stil de viață sănătos, fără comportamente de risc.
* Activități ce vizează părinții sau aparținătorii legali: s pentru stimularea prevenției și combaterea efectelor negative asociate consumului de droguri;

Mai multe informații despre tipurile de activități eligibile găsiți în [**Ghidul Solicitantului**](https://instaredebine.ro/wp-content/uploads/2023/10/Ghidul-Solicitantului_In-Stare-sa-Ajut_2023.pdf).

Apelul se adresează organizațiilor neguvernamentale din România (asociații, fundații sau federații,  Crucea Roșie Română și structurile sale cu personalitate juridică precum și Fundațiile pentru tineret de la nivel județean și ale municipiului București și Fundația Națională pentru Tineret ). Mai multe informații cu privire la eligibilitatea solicitanților se regăsesc în **Ghidul Solicitantului**.

Sursa: www.instaredebine.ro

\*

Webinarii de prezentare și promovare a celui de-al doilea  apel de propuneri de proiecte finanțate din noul Program Transnațional – Danube Region Programme (Programul pentru Regiunea Dunării)

**Cel de-al doilea apel de propuneri de proiecte** pentru noul program transnațional - **DANUBE REGION PROGRAMME**(Programul pentru Regiunea Dunării) va fi lansat la sfârșitul lunii octombrie a.c**.**

Apelul este disponibil pentru propuneri care vizează prioritățile programului 1, 2, 3 și 4.2:

1. O Regiune a Dunării mai inteligentă;
2. O Regiune a Dunării mai verde și fără emisii de carbon;
3. O Regiune a Dunării mai socială;
4. O mai bună cooperare pentru guvernanță în Regiunea Dunării: Capacități instituționale sporite pentru guvernanța teritorială și macroregională.

Acesta se va desfășura într-**un singur pas** – depunerea aplicației complete în sistemul electronic de monitorizare (JEMS).

Anunțul preliminar de lansare se poate accesa la acest link: <https://www.interreg-danube.eu/uploads/media/default/0001/56/1b5481d02305bda5de6aa880ac9e8c6ca329ea93.pdf>.  În curând, toate **documentele relevante** pentru desfășurarea acestui apel, împreună cu alte informații utile, vor putea fi accesate [aici.](https://www.interreg-danube.eu/dtp-archive/about-dtp/new-funding-2021-2027/how-to-apply/second-call)

Al doilea apel are un **buget disponibil de peste 55 mil. euro**, ce cuprinde fonduri INTERREG (fonduri reunite FEDR, IPA și ENDICI).

În acest context, Autoritatea de Management/Secretariatul Comun ale programului găzduite de Biroul Primului Ministru din Ungaria organizează o serie de webinarii destinate potențialilor beneficiari ai acestor proiecte.

Vă recomandăm să participați la aceste evenimente, deoarece ele constituie oportunități valoroase de instruire pentru scrierea proiectelor.

În vederea înscrierii, vă rugăm să accesați link-ul de mai jos:

<https://www.interreg-danube.eu/dtp-archive/about-dtp/new-funding-2021-2027/how-to-apply/second-call> (*Pentru webinariile care au avut deja loc, sunt disponibile înregistrările și prezentările, la același link.)*

**Obiectivul principal al DANUBE REGION PROGRAMME** (Programul pentru Regiunea Dunării) este de a finanța proiecte implementate de un parteneriat transnațional extins care se concentrează pe domenii tematice care pot fi abordate în mod eficient prin proiecte transnaționale (de exemplu, depopularea, migrația, inegalitățile economice, dependența energetică, climatul).

**Beneficiarii eligibili** ai programului sunt: autorități locale, regionale sau naționale, organisme de drept public, Grupări Europene de Cooperare Teritorială (GECT), organizații internaționale și organisme private, inclusiv IMM-uri.

**Aria eligibilă** a programului este constituită din **14 state**: Austria, Bulgaria, Cehia, Croația, Germania (landurile Baden Württemberg si Bavaria), Ungaria, România, Slovenia, Slovacia, Bosnia şi Herţegovina, Muntenegru, Serbia, Moldova şi Ucraina.

**Ministerul Dezvoltării, Lucrărilor Publice și Administrației** (MDLPA) deține rolul de **Autoritate Națională și Punct Național de Contact** pentru acest program.

**Autoritatea de Management** este stabilită în cadrul Biroului Primului Ministru din Ungaria, iar Secretariatul Comun, de asemenea, la Budapesta.

**Pentru orice informații legate de program, persoanele de contact** din cadrul **Autorității Naționale și Punctului Național de Contact din România** sunt:

|  |  |
| --- | --- |
| Alina Mihalache, consilier [alina.mihalache@mdlpa.ro](mailto:alina.mihalache@mdlpa.ro) | Camelia Nițulescu, consilier [camelia.nitulescu@mdlpa.ro](mailto:camelia.nitulescu@mdlpa.ro) |

Sursa: MDLPA

\*

Soluții pentru Comunitate

 Soluții pentru comunitate este o campanie de finanțare, lansată de Synevo România, alături de Asociația Medicover, ***destinată exclusiv organizațiilor non-guvernamentale înființate de cel puțin 2 ani sau unităților/instituțiilor de învățământ.***

Temele vizate în cadrul campaniei:

* Educație – Îmbunătățirea condițiilor din unitățile de învățământ din medii defavorizate, digitalizarea școlilor, educație pentru un stil de viață sănătos, programe de conștientizare și gestionare a emoțiilor etc.
* Sănătate – Programe integrate destinate recuperării diferitelor tipuri de dependență, programe de prevenție medicală în rândul copiilor instituționalizați, proiecte inovative cu aplicabilitate în sănătate, programe de implementare de cursuri de prim ajutor etc.
* Mediu – Proiecte menite să găsească soluții pentru realizarea mai multor spații verzi, proiecte care pot diminua risipa de resurse, programe de reciclare/ reutilizare etc.

V**or fi finanțate 10 proiecte, cu granturi de până la 15.000 euro.**

**Termenul limită de depunere este 27 octombrie 2023.**


Pentru mai multe detalii puteți accesa <https://solutiipentrucomunitate.ro/regulament/>

Sursa: https://solutiipentrucomunitate.ro

🏵🏵🏵

Din Actualitatea Europeană

Ajutoare de stat: Comisia aprobă o schemă de ajutoare în valoare de 24 de milioane EUR notificată de România pentru sprijinirea investițiilor în porturile maritime și interioare în contextul războiului Rusiei împotriva Ucrainei.

Comisia Europeană a aprobat **o schemă de ajutoare** în valoare **de până la 24 de milioane EUR** (118,6 milioane RON) notificată de România pentru sprijinirea investițiilor în porturile maritime și interioare în contextul războiului Rusiei împotriva Ucrainei. Schema a fost aprobată în temeiul [cadrului temporar de criză și de tranziție](https://competition-policy.ec.europa.eu/state-aid/ukraine_en) privind ajutoarele de stat, adoptat de Comisie la [9 martie 2023](https://ec.europa.eu/commission/presscorner/detail/ro/ip_23_1563) pentru a sprijini măsuri în sectoare care sunt esențiale pentru accelerarea tranziției verzi și reducerea dependenței de combustibili. Noul cadru modifică și prelungește parțial [cadrul temporar de criză](https://eur-lex.europa.eu/legal-content/RO/TXT/HTML/?uri=CELEX:52022XC1109(01)), adoptat la [23 martie 2022](https://ec.europa.eu/commission/presscorner/detail/ro/statement_22_1949) pentru a permite statelor membre să sprijine economia în contextul actualei crize geopolitice; acesta a făcut deja obiectul unor modificări la [20 iulie 2022](https://ec.europa.eu/commission/presscorner/detail/ro/ip_22_4622) și la [28 octombrie 2022](https://ec.europa.eu/commission/presscorner/detail/ro/IP_22_6468).

**Măsura notificată de România**

România a notificat Comisiei, în temeiul cadrului temporar de criză și tranziție, o schemă de ajutoare în valoare de **până la 24 de milioane EUR** (118,6 milioane RON) pentru sprijinirea operatorilor portuari privați în contextul războiului Rusiei împotriva Ucrainei.

În cadrul schemei se vor acorda ajutoare sub formă de **granturi directe** cu o valoare limitată. Măsura, finanțată parțial din fondurile de coeziune, va sprijini operatorii portuari privați pentru ca aceștia să îmbunătățească funcționarea culoarelor de solidaritate Ucraina-UE.

Scopul măsurii este de a remedia deficiențele legate de capacitatea suprastructurii porturilor, printre altele în ceea ce privește achiziționarea de echipamente pentru transportul de mărfuri pe distanțe scurte și extinderea capacităților de depozitare temporară. De asemenea, se va facilita astfel transportul cerealelor și tranzitul prin porturile românești care au nevoie de sprijin urgent pentru a face față fluxurilor tot mai mari de trafic de mărfuri.

Comisia a constatat că schema de ajutoare notificată de România îndeplinește condițiile prevăzute în cadrul temporar de criză și de tranziție. În special, ajutorul (i) nu va depăși 2 milioane EUR pe beneficiar și (ii) se va acorda până la 31 decembrie 2023.

Comisia a concluzionat că schema de ajutoare acordată de România este necesară, adecvată și proporțională pentru a remedia o perturbare gravă a economiei unui stat membru, în conformitate cu articolul 107 alineatul (3) litera (b) din TFUE și cu condițiile prevăzute în cadrul temporar de criză și de tranziție. Având în vedere aceste considerente, Comisia a aprobat măsura în temeiul normelor UE privind ajutoarele de stat.

**Context**

La [9 martie 2023](https://ec.europa.eu/commission/presscorner/detail/ro/ip_23_1563), Comisia a adoptat un nou [cadru temporar de criză și de tranziție](https://competition-policy.ec.europa.eu/document/download/ee5b37d2-29a4-4418-8741-f9be1824b3c6_en?filename=20230309_temporary_crisis_and_transition_framework.zip) cu scopul de a încuraja luarea de măsuri de sprijin în sectoarele esențiale pentru tranziția la o economie cu zero emisii nete, în concordanță cu [Planul industrial al Pactului verde](https://ec.europa.eu/commission/presscorner/detail/ro/ip_23_510). Împreună cu modificarea [Regulamentului general privind exceptarea pe categorii de ajutoare](https://competition-policy.ec.europa.eu/state-aid/legislation/regulations_en) pe care Comisia l-a aprobat [în aceeași zi](https://ec.europa.eu/commission/presscorner/detail/ro/ip_23_1523), cadrul temporar de criză și de tranziție va contribui la accelerarea investițiilor și a finanțării producției de tehnologii curate în Europa. Aceste modificări vor ajuta totodată statele membre să realizeze proiecte specifice din planurile naționale de redresare și reziliență.

Noul cadru modifică și prelungește în parte [cadrul temporar de criză](https://eur-lex.europa.eu/legal-content/RO/TXT/HTML/?uri=CELEX:52022XC1109(01)) adoptat la [23 martie 2022](https://ec.europa.eu/commission/presscorner/detail/ro/statement_22_1949), permițând statelor membre să utilizeze flexibilitatea prevăzută de normele privind ajutoarele de stat pentru a sprijini economia în contextul războiului purtat de Rusia împotriva Ucrainei. Cadrul temporar de criză a fost modificat la [20 iulie 2022](https://ec.europa.eu/commission/presscorner/detail/ro/ip_22_4622) pentru a completa pachetul de măsuri [„Să economisim gazele pentru siguranță la iarnă”](https://ec.europa.eu/commission/presscorner/detail/ro/ip_22_4608) și în concordanță cu obiectivele[planului REPowerEU](https://ec.europa.eu/commission/presscorner/detail/ro/IP_22_3131). Cadrul temporar de criză a fost modificat din nou la [28 octombrie 2022](https://ec.europa.eu/commission/presscorner/detail/ro/IP_22_6468), în concordanță cu [Regulamentul privind o intervenție de urgență pentru abordarea problemei prețurilor ridicate la energie](https://eur-lex.europa.eu/legal-content/RO/TXT/?uri=CELEX%3A32022R1854&qid=1675262468539) și cu [Regulamentul privind consolidarea solidarității printr-o mai bună coordonare a achizițiilor de gaze, prin indici de referință fiabili ai prețurilor și prin schimburi transfrontaliere de gaze](https://eur-lex.europa.eu/legal-content/RO/TXT/HTML/?uri=CELEX:32022R2576).

Cadrul temporar de criză și tranziție prevede următoarele tipuri de ajutoare care pot fi acordate de statele membre:

* **ajutoare cu valoare limitată**, sub orice formă, pentru întreprinderile afectate de criza actuală sau de sancțiunile și contramăsurile ulterioare, până la suma majorată de 250 000 EUR în sectorul agriculturii și, respectiv, 300 000 EUR sectorului pescuitului și acvaculturii și de până la 2 milioane EUR în toate celelalte sectoare;
* **sprijin pentru lichidități sub formă de garanții de stat și de împrumuturi subvenționate**: în cazuri excepționale și sub rezerva unor garanții stricte, statele membre le pot oferi furnizorilor de energie, pentru activitățile lor de comerciale, garanții publice cu o acoperire de peste 90 %, în cazul în care acestea sunt furnizate drept garanții financiare nefinanțate contrapărților centrale sau membrilor compensatori;
* **ajutoare prin care să se ofere compensații pentru prețurile ridicate la energie:** ajutoarele, care pot fi acordate sub orice formă, le vor oferi compensații parțiale întreprinderilor, în special marilor consumatori de energie, pentru costurile suplimentare generate de creșterea excepțională a prețurilor la gaze și energie electrică. Valoarea ajutorului individual poate fi calculată pe baza consumului anterior sau actual, ținând seama de necesitatea de a menține intacte stimulentele de piață pentru a reduce consumul de energie și pentru a asigura continuitatea activităților economice. În plus, statele membre pot oferi sprijin în mod flexibil, inclusiv sectoarelor mari consumatoare de energie afectate în mod deosebit, sub rezerva unor garanții pentru a evita supracompensarea și pentru a stimula reducerea amprentei de carbon în cazul ajutoarelor în valoare de peste 50 de milioane EUR. De asemenea, statele membre sunt invitate să ia în considerare, în mod nediscriminatoriu, stabilirea unor cerințe legate de protecția mediului sau de securitate a aprovizionării. Detalii suplimentare privind posibilitățile de sprijin în cazul unor prețuri ridicate la energie, inclusiv privind metodologia de calculare a cuantumurilor ajutoarelor individuale, sunt disponibile [aici](https://competition-policy.ec.europa.eu/document/404ba9f3-f687-4a18-ba08-391a1221836a_en);
* **măsuri de accelerare a utilizării energiei din surse regenerabile**: statele membre pot institui scheme de investiții în toate sursele regenerabile de energie, inclusiv hidrogenul din surse regenerabile, biogazul și biometanul, stocarea și căldura din surse regenerabile, chiar și prin pompe de căldură, cu proceduri de licitație simplificate care pot fi puse în aplicare rapid, cuprinzând, în același timp, garanții suficiente pentru respectarea condițiilor de concurență echitabile. În special, statele membre pot elabora scheme de ajutoare pentru o anumită tehnologie care necesită sprijin având în vedere mixul energetic național specific. Condițiile de acordare a ajutoarelor pentru proiecte mici și tehnologii mai puțin mature, cum ar fi hidrogenul din surse regenerabile, au fost simplificate prin renunțarea la condiția de a se trece printr-un proces de licitație competitiv, sub rezerva existenței anumitor garanții;
* **măsuri de facilitare a decarbonizării proceselor industriale:** pentru a accelera și mai mult diversificarea aprovizionării cu energie, statele membre pot sprijini investițiile care vizează eliminarea treptată a combustibililor fosili, în special prin electrificare, eficiență energetică și trecerea la utilizarea hidrogenului produs din surse regenerabile de energie care respectă anumite condiții, cu extinderea posibilităților de a sprijini decarbonizarea proceselor industriale prin trecerea la combustibili pe bază de hidrogen. Statele membre au posibilitatea fie (i) să instituie noi sisteme bazate pe licitații, fie (ii) să sprijine direct proiecte, fără licitații, cu anumite limite în ceea ce privește ponderea sprijinului public per investiție. Ar fi prevăzute bonusuri specifice de tip top-up pentru întreprinderile mici și mijlocii, precum și pentru soluții deosebit de eficiente din punct de vedere energetic. În absența licitațiilor, a fost introdusă o metodă suplimentară mai simplă pentru a determina nivelul maxim al sprijinului;
* **măsuri menite să sprijine reducerea cererii de energie electrică**, în concordanță cu [Regulamentul privind o intervenție de urgență pentru abordarea problemei prețurilor ridicate la energie](https://eur-lex.europa.eu/legal-content/RO/TXT/?uri=CELEX%3A32022R1854&qid=1675262468539).
* **măsuri menite să accelereze și mai mult investițiile în sectoare-cheie pentru tranziția către economia cu zero emisii nete**, favorizând sprijinirea prin investiții a fabricării unor echipamente strategice, cum ar fi bateriile, panourile solare, turbinele eoliene, pompele de căldură, electrolizorii și a captării, utilizării și stocării dioxidului de carbon, precum și favorizând producția de componente-cheie și producția și reciclarea materiilor prime esențiale aferente. Mai precis, statele membre pot concepe scheme simple și eficace de ajutoare, prin care să se ofere sprijin plafonat la un anumit procent din costurile de investiții până la valori nominale specifice, în funcție de localizarea investiției și de dimensiunea beneficiarului, cu posibilitatea unui sprijin mai mare pentru întreprinderile mici și mijlocii (IMM-uri), precum și pentru întreprinderile situate în regiuni defavorizate, pentru a se asigura faptul că se ține seama în mod corespunzător de obiectivele de coeziune. În plus, în cazuri excepționale, statele membre pot oferi un sprijin mai mare întreprinderilor individuale, dacă există un risc real ca investițiile să fie deturnate în afara Europei, sub rezerva unei serii de garanții. Mai multe informații cu privire la posibilitățile prin care pot fi sprijinite măsurile de accelerare a tranziției către o economie cu zero emisii nete sunt disponibile [aici](https://competition-policy.ec.europa.eu/document/ddb5f752-659a-41dc-9c39-fa01cc5eb880_en).

Entitățile controlate de Rusia cărora li s-au aplicat sancțiuni vor fi excluse din domeniul de aplicare al acestor măsuri.

Până la 31 decembrie 2025 vor fi în vigoare măsuri deosebit de importante pentru accelerarea tranziției verzi și reducerea dependenței de combustibili. Este vorba, în special, de măsuri de accelerare a introducerii surselor regenerabile de energie și a stocării energiei, de măsuri de facilitare a decarbonizării proceselor industriale și de accelerare în continuare a investițiilor în sectoare-cheie pentru tranziția către o economie cu zero emisii nete.

Celelalte prevederi ale cadrului temporar de criză menite să ofere un răspuns mai rapid situației de criză (valori limitate ale ajutoarelor, sprijin pentru lichidități sub formă de garanții de stat și de împrumuturi subvenționate, ajutoare pentru compensarea prețurilor ridicate ale energiei, măsuri vizând sprijinirea reducerii cererii de energie electrică), rămân aplicabile până la 31 decembrie 2023. Pentru asigurarea securității juridice, Comisia va evalua ulterior dacă va fi eventual necesar să se prelungească acest cadru.

Cadrul temporar de criză și de tranziție adoptat astăzi completează numeroasele posibilități oferite statelor membre de a lua măsuri care să fie conforme cu normele UE existente privind ajutoarele de stat. De exemplu, normele UE privind ajutoarele de stat permit statelor membre să ofere ajutor întreprinderilor care se confruntă cu deficite de lichidități și care au nevoie de ajutoare pentru salvare urgente. Mai mult, în temeiul articolului 107 alineatul (2) litera (b) din Tratatul privind funcționarea Uniunii Europene, statele membre pot acorda compensații întreprinderilor pentru daunele cauzate în mod direct de evenimente excepționale, cum sunt cele provocate de criza actuală.

Versiunea neconfidențială a deciziei (cu numărul de caz SA.107101) va fi disponibilă în [Registrul ajutoarelor de stat](https://ec.europa.eu/competition/elojade/isef/index.cfm?clear=1&policy_area_id=3), pe site-ul web al Comisiei privind [concurența](https://competition-policy.ec.europa.eu/index_en), de îndată ce vor fi fost soluționate eventualele probleme legate de confidențialitate. Buletinul informativ electronic [Competition Weekly e-News](https://ec.europa.eu/newsroom/comp/newsletter-archives/view/service/2012) conține lista deciziilor referitoare la ajutoare de stat publicate recent pe internet și în Jurnalul Oficial.

[Aici](https://ec.europa.eu/competition-policy/state-aid/ukraine_en) sunt disponibile mai multe informații privind cadrul temporar de criză și tranziție și alte acțiuni întreprinse de Comisie pentru a aborda impactul economic al războiului Rusiei împotriva Ucrainei și pentru a promova tranziția către o economie neutră din punct de vedere al impactului asupra climei.

\*

Cluj-Napoca a primit eticheta misiunii UE pentru planul său de a deveni neutru din punct de vedere climatic cel târziu în 2030

Alături de alte 9 orașe europene, Cluj-Napoca a primit eticheta [misiunii UE pentru orașe inteligente și neutre din punct de vedere climatic](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe/eu-missions-horizon-europe/climate-neutral-and-smart-cities_ro), una dintre misiunile UE din cadrul programului Orizont Europa.



Eticheta misiunii UE este o etapă importantă, deoarece este o recunoaștere a planurilor orașelor de a deveni neutre din punct de vedere climatic începând deja din 2030 și vizează facilitarea accesului la fonduri publice și private în vederea îndeplinirii acestui obiectiv.

Orașele care au primit eticheta sunt: **Cluj-Napoca (România), Sønderborg (Danemarca), Mannheim (Germania), Madrid, Valencia, Valladolid, Vitoria-Gasteiz și Zaragoza (Spania),** **Klagenfurt (Austria) și Stockholm (Suedia)**.

„Felicit autoritățile din Cluj Napoca pentru strategia și planurile propuse în cadrul Misiunii UE pentru orașe inteligente și neutre din punctul de vedere al impactului asupra climei. Pe baza acestei propuneri, Clujul a primit eticheta de “Oraș al misiunii UE”, confirmând angajamentul autorităților locale pentru o dezvoltare sustenabilă a orașului. Eticheta nu e doar simbolică, ci înseamnă și facilitarea accesului la finanțări pentru proiectele cuprinse în planurile depuse la Comisia Europeană.”, a declarat Adina Vălean, comisarul pentru transporturi.

Eticheta misiunii UE este o recunoaștere a elaborării cu succes a unor **contracte municipale privind schimbările climatice**, care schițează viziunea de ansamblu a orașelor respective privind neutralitatea din punct de vedere climatic și conțin un plan de acțiune, precum și o strategie de investiții. Orașele își elaborează contractele municipale privind schimbările climatice împreună cu părțile interesate de la nivel local, inclusiv cu sectorul privat și cu cetățenii. Un prim grup de orașe și-a prezentat contractele în aprilie 2023. Comisia a evaluat contractele respective cu sprijinul unor experți, inclusiv din cadrul Băncii Europene de Investiții (BEI) și din cadrul Centrului Comun de Cercetare (JRC). În urma unei evaluări pozitive, orașele primesc eticheta misiunii UE, care este menită a facilita accesul la fonduri UE, naționale și regionale și la alte surse de finanțare, în special la investiții private.

Aceste zece orașe deschid calea pentru altele care să se apropie mai repede de o tranziție verde și digitală echitabilă și dau un exemplu de creare inclusivă în comun a unei politici la nivel local. În total, la [misiunea UE pentru orașe inteligente și neutre din punct de vedere climatic](https://ec.europa.eu/commission/presscorner/detail/ro/IP_22_2591) participă 100 de orașe din UE, împreună cu încă 12 orașe din țări asociate la programul [Orizont Europa](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe_ro).

**Etapele următoare**

Împreună cu [platforma misiunii, gestionată în prezent de proiectul NetZeroCities](https://netzerocities.eu/), Comisia va continua să sprijine punerea în aplicare eficace a contractelor municipale privind schimbările climatice. Orașele care au primit eticheta misiunii UE o pot folosi acum ca pe o dovadă a încrederii în planurile lor privind neutralitatea climatică, în special când abordează finanțatorii publici și privați. Prin intermediul platformei misiunii, Comisia va continua să sprijine orașele cu sfaturi practice și programe de finanțare, precum un program-pilot în valoare de 32 de milioane de euro, combinat cu un program de înfrățire. În prezent, până la 6 noiembrie, este deschisă o altă [cerere de propuneri pentru orașe-pilot, cu un buget de 20 de milioane de euro](https://ec.europa.eu/info/funding-tenders/opportunities/portal/screen/opportunities/competitive-calls-cs/3842;callCode=null;freeTextSearchKeyword=pilot%20cities%20programme;matchWholeText=true;typeCodes=1,2,8;statusCodes=31094501,31094502,31094503;programmePeriod=null;programCcm2Id=null;programDivisionCode=null;focusAreaCode=null;destinationGroup=null;missionGroup=null;geographicalZonesCode=null;programmeDivisionProspect=null;startDateLte=null;startDateGte=null;crossCuttingPriorityCode=null;cpvCode=null;performanceOfDelivery=null;sortQuery=sortStatus;orderBy=asc;onlyTenders=false;topicListKey=topicSearchTablePageState).

Indiferent dacă primesc sau nu eticheta misiunii UE, toate orașele care și-au prezentat contractele municipale privind schimbările climatice primesc feedback privind domeniile care ar putea fi mai bine dezvoltate, cu sprijinul platformei misiunii. Comisia se așteaptă să primească mai multe contracte spre evaluare în octombrie 2023.

**Context**

Orașele generează peste 70 % din emisiile de CO₂ de la nivel mondial și consumă peste 65 % din energia lumii. Acțiunea urbană este crucială pentru atenuarea schimbărilor climatice și poate contribui în mod semnificativ la accelerarea eforturilor pentru îndeplinirea angajamentului obligatoriu din punct de vedere juridic ca întreaga UE să devină neutră din punct de vedere climatic cel târziu în 2050, precum și la îndeplinirea obiectivului UE de reducere a emisiilor de gaze cu efect de seră cu 55 % până în 2030 și, mai în general, la îndeplinirea angajamentelor asumate în cadrul [Pactului verde european](https://commission.europa.eu/strategy-and-policy/priorities-2019-2024/european-green-deal_ro). Scopul misiunii UE pentru orașe inteligente și neutre din punct de vedere climatic este de a ajuta orașele europene să devină neutre din punct de vedere climatic și să le ofere cetățenilor lor un aer mai curat, transporturi mai sigure și un trafic mai puțin congestionat.

În aprilie 2022, au fost selectate 100 de orașe din UE și 12 orașe din țări asociate la programul Orizont Europa. Toate aceste orașe și-au propus să devină neutre din punct de vedere climatic cel târziu în 2030, testând abordări transsectoriale inovatoare, inclusiv în ceea ce privește implicarea cetățenilor, gestionarea părților interesate și guvernanța internă. Astfel, vor deveni centre de experimentare și inovare ce vor permite tuturor orașelor europene să le urmeze exemplul până cel târziu în 2050.

Misiunea pentru orașe inteligente și neutre din punct de vedere climatic este una dintre cele [cinci misiuni UE](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe/eu-missions-horizon-europe_ro) din cadrul programului [Orizont Europa](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe_ro) care oferă soluții concrete pentru unele dintre cele mai mari provocări societale cu care ne confruntăm. Misiunile au obiective ambițioase și sunt menite a oferi rezultate concrete cel târziu în 2030. Celelalte misiuni se concentrează asupra adaptării la schimbările climatice, asupra cancerului, asupra oceanului și a apelor și asupra solului. În comunicarea sa intitulată „[Misiunile UE după doi ani: evaluarea progreselor înregistrate și calea de urmat](https://eur-lex.europa.eu/legal-content/RO/TXT/HTML/?uri=CELEX:52023DC0457)”, din iulie 2023, Comisia a propus lansarea unei misiuni suplimentare privind noul Bauhaus european.

**Informații suplimentare**

[Misiunea UE: orașe inteligente și neutre din punct de vedere climatic](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe/eu-missions-horizon-europe/climate-neutral-and-smart-cities_ro)

[Misiunile UE din cadrul programului Orizont Europa](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe/eu-missions-horizon-europe_ro)

[Comunicat de presă - Comisia desemnează cele 100 de orașe care vor participa la misiunea UE pentru orașe inteligente și neutre din punct de vedere climatic până în 2030](https://ec.europa.eu/commission/presscorner/detail/ro/IP_22_2591)

[Fișă informativă - Orașe pe calea spre neutralitatea climatică](https://research-and-innovation.ec.europa.eu/document/04c8d003-6818-476f-8d15-cb54f4aa97e5_ro)

[Video - Misiunea UE pentru orașe inteligente și neutre din punct de vedere climatic: Misiune în desfășurare](https://www.youtube.com/watch?v=L6CMgrLYP6w)

\*

Comisia stabilește instrumente pentru gestionarea schimbărilor demografice în UE

Comisia a adoptat o comunicare care prezintă un set de instrumente de politică aflate la dispoziția statelor membre pentru gestionarea schimbărilor demografice și a impactului acestora asupra societății și economiei UE, inclusiv asupra competitivității globale a acesteia. Comunicarea prezintă gama largă de instrumente (inclusiv instrumente de reglementare, cadre de politică și finanțare) de care dispun statele membre în acest sens. Aceste instrumente pot fi combinate în mod eficace cu politicile naționale și regionale pentru a oferi fiecăruia mijloacele de a valorifica beneficiile schimbărilor demografice și de a face față fără probleme provocărilor generate de acestea.

**Acțiuni decisive și concertate la nivelul UE pentru gestionarea schimbărilor demografice**

Setul de instrumente privind demografia se bazează pe experiențele din întreaga UE și stabilește o abordare cuprinzătoare a schimbărilor demografice, structurată în jurul a patru piloni:

1) sprijinirea **părinților** printr-o mai bună reconciliere a aspirațiilor familiale cu munca remunerată, în special prin asigurarea accesului la servicii de îngrijire a copiilor de calitate și a unui bun echilibru între viața profesională și cea privată;

2) sprijinirea și capacitarea **generațiilor mai tinere** pentru a prospera, a-și dezvolta competențele, a le facilita accesul la piața muncii și la locuințe la prețuri accesibile;

3) capacitarea **generațiilor mai în vârstă** și susținerea bunăstării acestora, prin reforme combinate cu politici adecvate privind piața muncii și locul de muncă;

4) acolo unde este necesar, abordarea deficitului de forță de muncă prin gestionarea **migrației** legale, în deplină complementaritate cu valorificarea talentelor din interiorul UE.

Setul de instrumente recunoaște necesitatea de a lua în considerare dimensiunea teritorială a schimbărilor demografice, în special în regiunile care se confruntă cu fenomenul declinului demografic și cu o mobilitate externă semnificativă a lucrătorilor tineri („exodul creierelor”).

**Punerea în aplicare a setului de instrumente privind demografia**

Setul de instrumente privind demografia poate contribui la stimularea, perfecționarea și o mai bună coordonare a politicilor la nivelul UE și la nivel național. Comisia invită statele membre să elaboreze și să pună în aplicare politici integrate pentru a aborda schimbările demografice și pentru a integra preocupările demografice în toate domeniile de politică.

Politicile statelor membre ar trebui să se bazeze pe realitățile locale, deoarece provocările demografice diferă de la un stat membru la altul și de la o regiune la alta. Egalitatea de gen, nediscriminarea și echitatea între generații trebuie să se afle în centrul opțiunilor de politică. Tehnologiile digitale pot stimula avantajul competitiv al Europei și pot contribui la compensarea impactului schimbărilor demografice. Factorii de decizie politică ar trebui să promoveze participarea activă a cetățenilor la acest efort și să implice toți actorii – partenerii sociali, organizațiile societății civile și alții.

Pe lângă instrumentele de reglementare și cadrele de politică, o serie de instrumente de finanțare sunt disponibile la nivelul UE pentru a sprijini statele membre, cum ar fi Mecanismul de redresare și reziliență și Fondul social european Plus (FSE+).

În plus, în vederea consolidării instrumentelor disponibile pentru abordarea provocărilor demografice, Comisia:

• va consolida baza de date și dovezi, în special prin dezvoltarea în continuare a **Atlasului demografiei**, prin sprijinirea statelor membre în îmbunătățirea statisticilor privind populația și locuințele și prin sprijinirea activităților analitice și a cercetării relevante;

• va sprijini elaborarea și/sau modernizarea politicilor legate de demografie la toate nivelurile, în special prin utilizarea **Instrumentului de sprijin tehnic** și prin integrarea, după caz, a preocupărilor demografice în propunerile de politici relevante la nivelul UE;

• se va asigura că nicio regiune din UE nu este lăsată în urmă, în special prin lansarea oficială a **platformei „Valorificarea talentelor”** în perioada 23-24 noiembrie 2023 și prin lansarea de noi cereri de propuneri în cadrul **mecanismului de stimulare a talentelor**.

**Schimbările demografice remodelează economiile și societățile noastre**

Potrivit unui sondaj Eurobarometru privind demografia, publicat astăzi, 7 din 10 europeni sunt de acord că tendințele demografice pun în pericol prosperitatea economică și competitivitatea pe termen lung ale UE. Cele mai presante provocări demografice sunt considerate a fi îmbătrânirea populației (42 %) și scăderea numărului de europeni în vârstă de muncă și deficitul de forță de muncă (40 %).

În următorii ani, în absența unor acțiuni concertate și decisive cu privire la aceste aspecte, populația UE ar putea continua să scadă și să îmbătrânească, ceea ce ar avea un impact negativ asupra economiei, societății și competitivității pe termen lung a UE. Dacă astfel de tendințe continuă, ele ar putea exacerba deficitul de forță de muncă și ar putea spori presiunea asupra bugetelor publice, având în același timp un impact profund asupra investițiilor și a productivității.

Unele state membre și regiuni sunt în prezent mai afectate decât altele: schimbările demografice afectează, de asemenea, coeziunea socială, teritorială și intergenerațională a societăților noastre democratice, ceea ce ar putea aprofunda decalajele socioeconomice existente, în detrimentul tuturor.

**Context**

Europa trece printr-o transformare demografică majoră. Schimbările demografice au un impact profund asupra vieții de zi cu zi și necesită soluții holistice și integrate.

În [concluziile sale din iunie 2023, Consiliului European](https://www.consilium.europa.eu/ro/press/press-releases/2023/06/30/european-council-conclusions-29-30-june-2023/) a invitat Comisia să prezinte un set de instrumente pentru a sprijini statele membre în abordarea provocărilor demografice și a impactului acestora asupra avantajului competitiv al Europei.

Comisia sprijină deja statele membre în eforturile lor de a gestiona schimbările demografice printr-o serie de instrumente juridice, de politică și financiare. Comunicarea de astăzi identifică reformele și investițiile esențiale necesare, combinând toate instrumentele posibile, pentru a menține avantajul competitiv al UE.

**Pentru informații suplimentare**

[Link către Comunicarea „Schimbările demografice în Europa: un set de instrumente de acțiune”](https://commission.europa.eu/publications/communication-demographic-change-europe-toolbox-action_en)

[Link către fișa informativă](https://commission.europa.eu/publications/demographic-change-europe-toolbox-action-factsheet_en)


[Link către Eurobarometrul Flash privind demografia](https://europa.eu/eurobarometer/surveys/detail/3112)

[Impactul schimbărilor demografice în Europa](https://commission.europa.eu/strategy-and-policy/priorities-2019-2024/new-push-european-democracy/impact-demographic-change-europe_ro)

\*

Săptămâna europeană a regiunilor și orașelor

Săptămâna europeană a regiunilor și orașelor pune accentul pe politica de coeziune și pe rolul său în sprijinirea regiunilor care se confruntă cu efectele războiului Rusiei împotriva Ucrainei.

Ieri, 9 octombrie, în cadrul conferinței de presă prin care s-a lansat cea de-a [21-a ediție a Săptămânii europene a regiunilor și a orașelor](https://europa.eu/regions-and-cities/), comisarul pentru coeziune și reforme, Elisa **Ferreira**, și președintele Comitetului Regiunilor, Vasco Alves Cordeiro, s-au reunit pentru a sublinia rolul esențial pe care politica de coeziune l-a jucat pentru a reduce efectele **crizei energetice** și pentru a **acorda ajutoare persoanelor care fug din calea războiului de agresiune al Rusiei împotriva Ucrainei, precum și persoanelor și regiunilor care îi primesc.**

Datorită inițiativei „**Sprijin pentru energie la prețuri accesibile**” (Support Affordable Energy – SAFE), statele membre pot **sprijini acum întreprinderile mici și mijlocii** (IMM-urile)și **gospodăriile vulnerabile** astfel încât să facă față creșterii prețurilor la energie. Peste **725 de milioane EUR din fondurile politicii de coeziune** au fost deja programate și reprogramate în acest scop. Având în vedere că planurile din alte state membre se materializează încă, valoarea totală a măsurilor SAFE ar putea ajunge până la **4 miliarde EUR**.

Prin intermediul pachetelor privind [Acțiunea de coeziune pentru refugiații din Europa](https://ec.europa.eu/regional_policy/en/information/publications/factsheets/2022/care-cohesion-s-action-for-refugees-in-europe) (CARE) în cuantum de până la **17 miliarde EUR**, statele membre au reprogramat până în prezent aproximativ **1,3 miliarde EUR** pentru cazare, asistență medicală, locuințe, ocuparea forței de muncă, școlarizare și sprijin medical, social și psihologic pentru refugiați. Măsurile de flexibilitate oferite de CARE vor continua în perioada de programare 2021-2027, incluzând plăți în avans de 5 % pentru un nivel mai ridicat de lichiditate și o cofinanțare a măsurilor de 100 % din partea UE, ceea ce va facilita integrarea resortisanților țărilor terțe până la 30 iunie 2024. Cel puțin 30 % din cheltuielile care beneficiază de aceste măsuri trebuie alocate acțiunilor desfășurate de autoritățile locale și de organizațiile societății civile.

**Exemple de solidaritate a UE cu Ucraina**

* În Polonia, [Fondul european de dezvoltare regională](https://ec.europa.eu/regional_policy/funding/erdf_en) (FEDR) și [Acțiunea de coeziune pentru refugiații din Europa](https://ec.europa.eu/regional_policy/en/information/publications/factsheets/2022/care-cohesion-s-action-for-refugees-in-europe) (CARE) au sprijinit crearea a **10 locuințe separate** în orașul Zamość, în apropierea frontierei dintre Polonia și Ucraina. O clădire a fost adaptată pentru a oferi locuințe adecvate persoanelor care fug din Ucraina (în special pentru femeile cu copii) în urma agresiunii Rusiei.
* În Germania, **15 milioane EUR** din FEDR și din [Fondul social european](https://ec.europa.eu/european-social-fund-plus/en/projects/lower-saxony-supports-social-integration-ukrainian-refugees) (FSE) au fost utilizate pentru programe de sprijinire a refugiaților în Saxonia Inferioară. Proiectul CARE a sponsorizat cursuri de limbă germană pentru refugiați, care au contribuit la integrarea socială și au pregătit participanții pentru oportunități de formare, studii și muncă.

**Exemple de sprijin din partea UE pentru IMM-uri și pentru gospodăriile vulnerabile în contextul prețurilor ridicate la energie**

* Slovacia a utilizat deja fonduri din cadrul politicii de coeziune în valoare de peste **650 de milioane EUR** pentru a-și suplimenta [schema națională de sprijin pentru energie](https://www.economy.gov.sk/energetika/vyplatene-energodotacie-a-kompenzacie)care sprijină gospodăriile vulnerabile să își plătească facturile la energie. Unele aspecte ale schemei compensează creșterea prețurilor gazelor și a costurilor energiei termice pentru consumatorii casnici și includ o compensare specifică a prețului energiei pentru micii consumatori de energie electrică și de gaze.
* Bulgaria a alocat deja **24,3 milioane EUR** din resursele politicii de coeziune pentru măsurile SAFE de sprijinire a gospodăriilor vulnerabile.
* România a reorientat fonduri din [FSE](https://ec.europa.eu/european-social-fund-plus/en/support-your-country/esf-romania) în cuantum de peste **50** **de milioane EUR** pentru a sprijini gospodăriile să își plătească facturile la energie.

**Cetățenii consideră, de asemenea, că proiectele finanțate de UE au un impact pozitiv!**

Rezultatele [noului sondaj Eurobarometru](https://europa.eu/eurobarometer/surveys/detail/2970), pe care Comisia l-a publicat astăzi, arată că 39 % dintre respondenți cunosc în general proiecte finanțate de UE, ceea ce reprezintă o creștere cu 5 puncte procentuale în comparație cu 12 ani în urmă. Dintre cei care cunosc proiecte finanțate de UE, **79 % consideră că acestea au un impact pozitiv asupra regiunilor**.

**Context**

Politica de coeziune este principala politică de investiții a UE, reprezentând aproximativ o treime din bugetul UE ([Cadrul financiar multianual](https://commission.europa.eu/strategy-and-policy/eu-budget/long-term-eu-budget/2021-2027/documents_en)). Obiectivul său este de a reduce disparitățile economice, sociale și teritoriale din cadrul UE.

În timpul pandemiei de COVID-19, [Inițiativa pentru investiții ca reacție la coronavirus](https://ec.europa.eu/regional_policy/en/information/publications/factsheets/2020/coronavirus-response-investment-initiative) (CRII) a permis statelor membre să redirecționeze fondurile necheltuite din perioada 2014-2020 către cheltuieli de urgență, care au inclus scheme de muncă temporară, echipamente digitale pentru cursuri ținute online, măști și alte echipamente de protecție, ventilatoare pulmonare și chiar vaccinuri. Peste **24 de miliarde EUR** au fost reprogramate datorită acestor măsuri.

Pachetele CARE, în cuantum de până la 17 miliarde EUR, au ajutat țările și regiunile să **reducă povara asupra bugetelor naționale** prin programarea și reprogramarea fondurilor politicii pentru coeziune din perioada de programare 2014-2020 pentru sprijinirea refugiaților și a persoanelor și regiunilor care îi primesc. Mecanismele de flexibilitate oferite de CARE vor continua în perioada de programare 2021-2027, inclusiv plăți în avans de 5 % pentru un nivel mai ridicat de lichiditate și o cofinanțare a măsurilor de 100 % din partea UE, ceea ce va facilita integrarea resortisanților țărilor terțe până la 30 iunie 2024. Cel puțin 30 % din cheltuielile care beneficiază de aceste măsuri trebuie alocate acțiunilor desfășurate de autoritățile locale și de organizațiile societății civile.

**Inițiativa SAFE** permite continuarea **redirecționării fondurilor necheltuite** pentru a **sprijini IMM-urile** și **gospodăriile vulnerabile** **afectate în mod deosebit de prețurile ridicate la energie** și pentru a finanța scheme privind reducerea timpului de muncă pentru a menține persoanele în câmpul muncii. Statele membre pot **utiliza până la 10 % din alocarea lor în cadrul politicii de coeziune** pentru a face față creșterii bruște a prețurilor la energie.

În perioada 9-12 octombrie, Bruxelles va găzdui cea de-a 21-a ediție a Săptămânii europene a regiunilor și orașelor. Peste **7 000 de persoane** vor participa la eveniment la fața locului, găzduind peste **300 de sesiuni** și incluzând peste **1 000 de vorbitori** din întreaga UE și din afara acesteia. Temele Săptămânii europene a regiunilor sunt eliminarea barierelor din calea cooperării transfrontaliere, tranzițiile energetice la nivel local pentru securitate și durabilitate, promovarea inovării sociale, regiunile aflate în tranziție post-industrială, păstrarea talentelor pentru creșterea regională, centrele urbane mici și mijlocii care stimulează creșterea economică.

**Informații suplimentare**

[Sondaj Eurobarometru](https://europa.eu/eurobarometer/surveys/detail/2970)

[Acțiunea de coeziune pentru refugiații din Europa](https://ec.europa.eu/regional_policy/funding/care_en)

[Platforma de date deschise privind coeziunea](https://cohesiondata.ec.europa.eu/)

[REPower EU - energie la prețuri accesibile, sigură și durabilă pentru Europa](https://reform-support.ec.europa.eu/what-we-do/green-transition/supporting-repowereu-affordable-secure-and-sustainable-energy-europe_en)

[Kohesio](https://kohesio.ec.europa.eu/ro/)

[Săptămâna europeană a regiunilor și a orașelor](https://europa.eu/regions-and-cities/)


@ElisaFerreiraEC

[@EUinmyRegion](https://twitter.com/EUinmyRegion)

\*

Politica antitrust: Comisia a decis să nu extindă exceptarea pe categorii de care beneficiază consorțiile de transport maritim de linie

Politica antitrust: Comisia a decis să nu extindă exceptarea pe categorii de care beneficiază consorțiile de transport maritim de linie.

Comisia Europeană a decis să nu prelungească aplicarea cadrului juridic al UE care exceptează consorțiile de transport maritim de linie de la normele antitrust ale UE ([Regulamentul de exceptare pe categorii aplicabil consorțiilor](https://eur-lex.europa.eu/legal-content/RO/TXT/?uri=CELEX%3A02009R0906-20200414), denumit în continuare „regulamentul”). Comisia a concluzionat că regulamentul nu mai promovează concurența în sectorul transportului maritim și, prin urmare, îl va lăsa să iasă din vigoare la 25 aprilie 2024.

[Decizia de astăzi](https://competition-policy.ec.europa.eu/document/144e8943-10f3-4fdd-abb6-4437d787e045_en), 10 octombrie, a fost luată în urma unui proces de revizuire lansat în [august 2022](https://ec.europa.eu/commission/presscorner/detail/ro/ip_22_4864), care a presupus colectarea de date cu privire la funcționarea regulamentului începând din 2020, având în vedere faptul că acesta urmează iasă din vigoare la 25 aprilie 2024. În temeiul regulamentului, companiile de transport maritim, în anumite condiții, pot să încheie acorduri de cooperare pentru a furniza în comun servicii de transport de mărfuri, cunoscute și sub denumirea de „consorții”.

**Constatările evaluării**

În [august 2022](https://ec.europa.eu/commission/presscorner/detail/ro/ip_22_4864), Comisia a lansat o [cerere de contribuții](https://ec.europa.eu/info/law/better-regulation/have-your-say/initiatives/13519-Legislatia-UE-in-domeniul-concurentei-Evaluarea-Regulamentului-de-exceptare-pe-categorii-aplicabil-consortiilor_ro) prin care invita părțile interesate să ofere feedback cu privire la modul în care era pus în aplicare regulamentul. În aceeași zi, Comisia a trimis chestionare specifice principalelor părți interesate din lanțul de aprovizionare al navelor de transport maritim de linie (și anume, transportatorilor, expeditorilor, comisionarilor de transport și operatorilor portuari și de terminale) cu privire la impactul consorțiilor dintre companiile de transport maritim de linie și al regulamentului asupra operațiunilor acestora.

Înainte de evaluare, în cadrul activităților sale de monitorizare sectorială, Comisia a avut schimburi periodice cu participanții de pe piață, precum și cu autoritățile de concurență și de reglementare din Europa, SUA și alte jurisdicții, cu privire la provocările cu care se confruntă sectorul transportului maritim. De asemenea: (i) a trimis chestionare operatorilor de transportat cu privire la efectele pandemiei de coronavirus asupra operațiunilor lor și asupra lanțului de aprovizionare maritim și (ii) a comandat [un studiu independent de stabilire a faptelor](https://competition-policy.ec.europa.eu/document/bdfc5873-c0e0-4628-bc8c-ab2785b9f6f2_en).

Astăzi, s-a publicat un [document de lucru al serviciilor](https://competition-policy.ec.europa.eu/document/accc620c-a097-428e-995b-2181c12789c5_en) Comisiei în care sunt sintetizate constatările evaluării efectuate. În ansamblu, datele colectate de la părțile interesate indică eficacitatea și eficiența reduse sau limitate ale regulamentului în perioada 2020-2023.

Având în vedere numărul mic și profilul consorțiilor care intră în domeniul de aplicare al regulamentului, acesta aduce reduceri limitate ale costurilor de asigurare a conformității pentru operatorii de transport și joacă un rol secundar în decizia acestora de a coopera. În plus, în cursul perioadei de evaluare, în conformitate cu regulamentul, operatorii mai mici de transport nu au mai putut să coopereze între ei și să ofere servicii alternative în concurență cu transportatorii mai mari.

Pe baza feedbackului primit, Comisia a decis să nu prelungească regulamentul după data de 25 aprilie 2024. Însă faptul că regulamentul nu va mai fi în vigoare nu înseamnă că, în temeiul normelor antitrust ale UE, cooperarea dintre companiile maritime devine ilegală. Transportatorii care își desfășoară activitatea către sau dinspre UE vor evalua compatibilitatea acordurilor lor de cooperare cu normele antitrust ale UE pe baza orientărilor detaliate prevăzute în [Regulamentul de exceptare pe categorii de ajutoare aplicabil acordurilor orizontale și în Regulamentul de exceptare pe categorii a acordurilor de specializare](https://ec.europa.eu/commission/presscorner/detail/ro/ip_23_2990).

**Context**

Serviciile de transport maritim de linie includ furnizarea de servicii regulate și programate de transport maritim de mărfuri ambalate (marea majoritate în containere) pe o anumită rută. Acestea necesită niveluri semnificative de investiții și, prin urmare, sunt furnizate în mod regulat de către mai multe societăți de transport maritim care cooperează în cadrul unor consorții. Consorțiile pot duce la realizarea unor economii de scară și a unei mai bune utilizări a spațiului navelor. O parte echitabilă a beneficiilor care rezultă din aceste creșteri ale eficienței le poate fi transferată utilizatorilor serviciilor de transport maritim, rezultând o mai bună acoperire a porturilor și servicii mai bune.

[Articolul 101 alineatul (1)](https://eur-lex.europa.eu/legal-content/RO/ALL/?uri=CELEX:12008E101)din Tratatul privind funcționarea Uniunii Europene („TFUE”) interzice acordurile între întreprinderi care restrâng concurența. Cu toate acestea, în temeiul [articolului 101 alineatul (3)](https://eur-lex.europa.eu/legal-content/RO/ALL/?uri=CELEX:12008E101) din TFUE, aceste acorduri pot fi declarate compatibile cu piața unică, în condițiile în care contribuie la îmbunătățirea producției sau a distribuției de produse ori la promovarea progresului tehnic sau economic, asigurând totodată consumatorilor o parte echitabilă din beneficiul obținut, fără a elimina concurența.

[Regulamentul nr. 246/2009 al Consiliului](https://eur-lex.europa.eu/legal-content/RO/ALL/?uri=CELEX%3A32009R0246) prevede că, în conformitate cu dispozițiile articolului 101 alineatul (3) din TFUE, Comisia poate excepta consorțiile de la aplicarea articolului 101 alineatul (1) din TFUE pentru o perioadă limitată la cinci ani, cu posibilitate de prelungire. În consecință, Comisia a adoptat în 2009 Regulamentul de exceptare pe categorii aplicabil consorțiilor [[Regulamentul (CE) nr. 906/2009 al Comisiei](https://eur-lex.europa.eu/legal-content/RO/ALL/?uri=CELEX:32009R0906)], care stabilește condițiile specifice pentru o astfel de derogare. Aceste condiții urmăresc, în principal, asigurarea faptului că, din beneficiile rezultate, consumatorilor le este rezervată o cotă echitabilă.

Comisia a prelungit perioada de aplicare a regulamentului în [2014](https://eur-lex.europa.eu/legal-content/RO/TXT/?uri=CELEX%3A32014R0697) și în [2020](https://eur-lex.europa.eu/legal-content/RO/TXT/?uri=CELEX%3A32020R0436). Prelungirea decisă în 2020 a fost justificată în principal prin absența unei deteriorări a parametrilor concurenței (în principal tarifele de transport de marfă, disponibilitatea și fiabilitatea serviciilor) în perioada 2014-2019. Această prelungire a fost totuși limitată la patru ani pentru a se ține seama mai bine de posibilele modificări ale condițiilor de piață.

Mai multe informații sunt disponibile pe site-ul web al Comisiei dedicat [concurenței](http://ec.europa.eu/competition/), în secțiunea privind [transportul maritim](https://competition-policy.ec.europa.eu/sectors/transport-tourism/maritime-transport_en#antitrust), precum și în [documentul cu întrebări și răspunsuri](https://ec.europa.eu/commission/presscorner/detail/en/qanda_23_4744) pe această temă.

\*

Marea majoritate a europenilor consideră că promovarea sănătății mintale este la fel de importantă ca promovarea sănătății fizice

În ajunul Zilei mondiale a sănătății mintale, un nou sondaj [Eurobarometru](https://europa.eu/eurobarometer/surveys/detail/3032) privind sănătatea mintală arată că nouă din zece respondenți (89 %) consideră că promovarea sănătății mintale este la fel de importantă ca promovarea sănătății fizice.

[**Fișa de țară pentru România este disponibilă aici.**](https://europa.eu/eurobarometer/api/deliverable/download/file?deliverableId=88907)

În același timp, mai puțin de jumătate dintre respondenți sunt de acord cu afirmația că persoanele cu probleme de sănătate mintală beneficiază de același nivel de îngrijire ca persoanele care suferă de o afecțiune fizică. În plus, aproape jumătate dintre respondenți (46 %) s-au confruntat în ultimele douăsprezece luni cu o problemă emoțională sau psihosocială, cum ar stările de depresie sau anxietate. Potrivit sondajului, mai mult de jumătate (54 %) dintre respondenții cu probleme de sănătate mintală nu au primit ajutor din partea unui profesionist. Aceste rezultate arată că este esențial să se continue eforturile depuse în domeniul sănătății mintale la nivelul UE.

Mâine, Stella **Kyriakides**, comisarul pentru sănătate și siguranță alimentară, va găzdui o conferință la nivel înalt privind sănătatea mintală având la bază „[Abordarea cuprinzătoare cu privire la sănătatea mintală](https://commission.europa.eu/strategy-and-policy/priorities-2019-2024/promoting-our-european-way-life/european-health-union/comprehensive-approach-mental-health_ro)”, prezentată de Comisie în iunie 2023. La eveniment vor participa **Majestatea Sa Regina Belgiei**, precum și sute de reprezentanți ai instituțiilor UE, ai guvernelor naționale, ai organizațiilor europene și ai altor parteneri interesați.

**Presiune tot mai mare asupra sănătății mintale**

Sondajul Eurobarometru publicat astăzi confirmă faptul că anumite evenimente recente, cum ar fi pandemia de COVID-19, agresiunea Rusiei în Ucraina, criza climatică și alte presiuni societale și economice, au exacerbat nivelurile deja precare ale sănătății mintale din Europa. Înainte de pandemia de COVID-19, una din șase persoane din UE suferea de pe urma problemelor de sănătate mintală, iar situația s-a înrăutățit. Majoritatea respondenților au afirmat că evenimentele internaționale recente le-au influențat sănătatea mintală „într-o oarecare măsură” (44 %) sau „în mare măsură” (18 %).

Majoritatea respondenților (60 %) consideră că cei mai importanți factori care favorizează o bună sănătate mintală sunt condițiile de viață, urmate de securitatea financiară (53 %). În opinia a aproximativ o treime dintre europeni, contactul cu natura și spațiile verzi (35 %), obiceiurile legate de somn (35 %), activitatea fizică (34 %) și relațiile sociale (33 %) contribuie în mod esențial la o stare bună de sănătate mintală. Pe de altă parte, în toate statele membre, marea majoritate a cetățenilor consideră că utilizarea platformelor de comunicare socială poate avea un impact negativ asupra sănătății mintale a tinerilor.

În ceea ce privește modalitățile prin care UE poate contribui cel mai mult la îmbunătățirea sănătății mintale a cetățenilor europeni, cea mai mare parte a respondenților a optat pentru „îmbunătățirea calității generale a vieții” (45 %), urmată de „îmbunătățirea accesului și a sprijinului pentru diagnosticarea, tratamentul și îngrijirea pacienților cu probleme de sănătate mintală” (37 %) și de „sprijinirea sănătății mintale a celor mai vulnerabile persoane” (35 %).

**Conferința la nivel înalt privind sănătatea mintală**

Sănătatea mintală este o parte integrantă a sănătății și o prioritate pentru Comisie. În acest context, Comisia organizează mâine o conferință privind sănătatea mintală, în sistem hibrid, la Bruxelles și online. Evenimentul, care va dura o jumătate de zi, va fi găzduit de comisarul **Kyriakides**și va include discursuri programatice rostite de **Majestatea Sa Regina Belgiei**, **Marc Angel**, vicepreședinte al Parlamentului European, **Dr. Hans Henri P. Kluge**, director regional al OMS pentru Europa, **José Miñones**, ministrul spaniol al sănătății, **Bertrand Bainvel,** reprezentant al UNICEF pe lângă instituțiile europene, **Dr. Péter Takács**, ministrul de stat maghiar pentru sănătate și **Frank Vandenbroucke**, ministrul belgian al afacerilor sociale.

Participanții vor asculta mărturii, vor face schimb de informații și de bune practici pe teme precum sănătatea mintală la nivel de politici, promovarea și prevenirea, precum și egalitatea de acces pentru toți.

Puteți consulta [ordinea de zi](https://health.ec.europa.eu/events/world-mental-health-day-conference-eu-comprehensive-approach-prioritises-sound-mental-health-all-2023-10-10_en) a conferinței și vă puteți înscrie pentru participare online la următorul [link](https://eu.eventscloud.com/ereg/newreg.php?eventid=200264970):

**Context**

Sondajul Eurobarometru Flash a fost realizat între 14 iunie și 21 iunie 2023. În total au fost intervievați **26 501** respondenți cu vârste de peste 15 ani din 27 de state membre ale UE, prin interviuri online asistate de calculator.

La 7 iunie 2023, Comisia a adoptat [comunicarea](https://health.ec.europa.eu/publications/comprehensive-approach-mental-health_en) privind o abordare cuprinzătoare cu privire la sănătatea mintală, care va ajuta statele membre și părțile interesate să ia măsuri pentru a face față provocărilor în materie de sănătate mintală. Noua comunicare cuprinde 20 de inițiative emblematice, identifică oportunități de finanțare în valoare de 1,23 miliarde EUR și pune accentul pe abordarea grupurilor vulnerabile, cum ar fi copiii, tinerii, migranții și refugiații.

**Pentru informații suplimentare**

[Sondaj Eurobarometru](https://europa.eu/eurobarometer/surveys/detail/3032)

[Sănătatea mintală (europa.eu)](https://health.ec.europa.eu/non-communicable-diseases/mental-health_ro)

[O abordare cuprinzătoare cu privire la sănătatea mintală (europa.eu).](https://health.ec.europa.eu/publications/comprehensive-approach-mental-health_en)

\*

Comisia salută finalizarea pachetului legislativ esențial „Pregătiți pentru 55”, care plasează UE pe drumul cel bun pentru a depăși obiectivele pentru 2030

Comisia salută adoptarea de astăzi, 9 octombrie, a celor doi piloni finali ai pachetului său legislativ „Pregătiți pentru 55” pentru îndeplinirea obiectivelor climatice ale UE pentru 2030.

Înainte de Conferința ONU privind schimbările climatice (COP28), de o importanță esențială, și de alegerile europene de anul viitor, acest **pachet legislativ finalizat în prezent arată că Europa își îndeplinește promisiunile** făcute cetățenilor și partenerilor internaționali de a fi deschizătoare de drumuri în ceea ce privește acțiunile climatice și de a modela tranziția verde în beneficiul cetățenilor și al industriilor.

Președinta Comisiei, Ursula **von der Leyen**, a declarat: „*Pactul verde european aduce schimbarea de care avem nevoie pentru a reduce emisiile de CO². În același timp, această schimbare ține cont de interesele cetățenilor noștri și oferă oportunități pentru industria noastră europeană. Legislația care vizează reducerea emisiilor noastre de gaze cu efect de seră cu cel puțin 55 % până în 2030 este în vigoare și sunt foarte mulțumită că suntem pe drumul cel bun chiar și pentru a depăși această ambiție. Acesta este un semnal important pentru Europa și pentru partenerii noștri mondiali că tranziția verde este posibilă și că Europa își îndeplinește promisiunile*.”

Odată cu adoptarea de astăzi a Directivei revizuite privind energia din surse regenerabile și a Regulamentului ReFuelEU în domeniul aviației, UE are acum**obiective climatice obligatorii din punct de vedere juridic** care acoperă toate sectoarele-cheie ale economiei. Pachetul global include obiective de reducere a emisiilor într-o gamă largă de sectoare, un obiectiv de **stimulare a absorbanților naturali de carbon** și un **sistem actualizat de comercializare a certificatelor de emisii** pentru a limita emisiile, pentru a stabili un preț pentru poluare și a genera investiții în tranziția verde, precum și **sprijin social pentru cetățeni și întreprinderile mici**. Pentru a asigura **condiții de concurență echitabile** pentru întreprinderile europene, mecanismul de ajustare a carbonului la frontieră asigură faptul că mărfurile importate plătesc un preț echivalent al carbonului în sectoarele vizate. În prezent, UE și-a **actualizat obiectivele privind energia din surse regenerabile și eficiența energetică** și va **elimina treptat noile vehicule poluante până în 2035**, **stimulând în același timp infrastructura de încărcare și utilizarea combustibililor alternativi** în transportul rutier, în transportul maritim și în aviație.

Pachetul „Pregătiți pentru 55” a fost prezentat în iulie 2021 pentru a răspunde cerințelor din [Legea europeană a climei](https://climate.ec.europa.eu/eu-action/european-climate-law_ro) de a reduce emisiile nete de gaze cu efect de seră ale Europei cu cel puțin 55 % până în 2030. Acesta a fost actualizat atunci când Comisia a propus o ambiție sporită în ceea ce privește energia din surse regenerabile și eficiența energetică în [planul REPowerEU](https://ec.europa.eu/commission/presscorner/detail/ro/ip_22_3131) pentru a răspunde invadării Ucrainei de către Rusia și pentru a stimula securitatea energetică a Europei. **Se preconizează că pachetul legislativ final va reduce emisiile nete de gaze cu efect de seră din UE cu 57 % până în 2030**. Deși acest pachet legislativ reprezintă o parte centrală a Pactului verde european, lucrările continuă cu privire la alte dosare și propuneri legislative în curs și la punerea în aplicare a legislației în statele membre. Directiva privind impozitarea energiei, parte integrantă a pachetului legislativ „Pregătiți pentru 55”, nu a fost încă finalizată, iar Comisia îndeamnă statele membre să încheie negocierile cât mai curând posibil.

**Reducerea emisiilor de carbon, stabilirea prețurilor pentru emisii, investiții în capitalul uman**

Stabilirea prețului carbonului și un plafon anual al emisiilor asigură faptul că poluatorii plătesc și că statele membre generează venituri pe care le pot investi în tranziția verde. Sistemul revizuit al UE de comercializare a certificatelor de emisii extinde treptat stabilirea prețului carbonului la noi sectoare ale economiei pentru a sprijini reducerea emisiilor acestora, în special combustibilii pentru transport și încălzire și transportul maritim.

Prin această reformă, statele membre vor cheltui acum 100 % din veniturile obținute din comercializarea certificatelor de emisii pentru proiecte legate de climă și energie și pentru dimensiunea socială a tranziției. **Noul Fond social pentru climă** va aloca 65 de miliarde EUR din bugetul UE și **peste 86 de miliarde EUR în total pentru a sprijini cetățenii cei mai vulnerabili și întreprinderile mici în tranziția verde.**

Noul mecanism de ajustare a carbonului la frontieră va asigura faptul că **produsele importate vor plăti, de asemenea, un preț al carbonului la frontieră** în sectoarele vizate. Acesta este un instrument valoros pentru promovarea reducerii emisiilor la nivel mondial și pentru mobilizarea pieței UE în vederea atingerii obiectivelor noastre climatice la nivel global. În combinație cu schema UE de comercializare a certificatelor de emisii, acesta reduce riscul de „relocare a emisiilor de carbon”, prin care întreprinderile și-ar putea reloca producția în afara Europei, în țări cu standarde de mediu mai puțin stricte.

**Stimularea surselor regenerabile de energie și economisirea energiei**

Acordul referitor la Directiva revizuită privind energia din surse regenerabile stabilește **obiectivul obligatoriu al UE privind energia din surse regenerabile pentru 2030 la cel puțin 42,5 %**, în creștere față de obiectivul actual de 32 %. În practică, acest lucru aproape ar dubla ponderea existentă a energiei din surse regenerabile în UE. De asemenea, s-a convenit că Europa **va urmări să atingă o pondere de 45 % a energiei din surse regenerabile în mixul energetic al UE până în 2030**.

În ceea ce privește Directiva privind eficiența energetică, negociatorii au convenit asupra unui nou obiectiv la nivelul UE de **îmbunătățire a eficienței energetice cu 11,7 % până în 2030.** Statele membre vor trebui să realizeze în medie economii anuale de 1,49 % în perioada 2024-2030. Sectorul public va fi deschizător de drumuri, cu un obiectiv de 1,9 % pentru economiile anuale. De asemenea, acordul conține, pentru prima dată în istorie, o definiție UE a sărăciei energetice. Statele membre vor trebui acum să pună în aplicare **îmbunătățiri ale eficienței energetice ca prioritate în rândul persoanelor afectate de sărăcia energetică**.

**Investiții în transportul curat**

Regulamentul revizuit privind standardele privind emisiile de CO2 va asigura faptul că **toate autoturismele noi și vehiculele utilitare ușoare noi înmatriculate în Europa vor avea emisii zero până în 2035**. Ca un pas intermediar către emisii zero, emisiile medii ale autoturismelor noi vor trebui să scadă cu 55 % până în 2030, iar cele ale vehiculelor utilitare ușoare noi cu 50 % până în 2030.

Noul Regulament privind instalarea infrastructurii pentru combustibili alternativi (RICA) stabilește **obiective obligatorii de instalare a infrastructurii de reîncărcare cu energie electrică și de realimentare cu hidrogen** de-a lungul drumurilor europene. Astfel,infrastructura de reîncărcare accesibilă publicului pentru autoturisme și vehicule utilitare ușoare crește în același ritm cu parcul de vehicule electrice.

ReFuelEU în domeniul aviației stabilește norme armonizate la nivelul UE pentru **promovarea combustibililor de aviație durabili (SAF)**, cu o cotă minimă tot mai mare de SAF care trebuie amestecați cu kerosen de către furnizorii de combustibili de aviație pentru furnizarea aeroporturilor din UE. Regulamentul FuelEU în domeniul maritim va promova utilizarea combustibililor din surse regenerabile și cu emisii scăzute de carbon prin stabilirea **unui obiectiv de reducere treptată a intensității medii anuale a GES generate de energia utilizată la bordul navelor**.

**Etapele următoare**

Punerea în aplicare a legislației „Pregătiți pentru 55” începe în prezent în statele membre. [Planurile naționale privind energia și clima (PNEC)](https://energy.ec.europa.eu/topics/energy-strategy/national-energy-and-climate-plans-necps_en), în curs de finalizare de către statele membre, vor trebui să integreze această nouă legislație și să demonstreze modul în care obiectivele privind clima și energia pentru 2030 vor fi îndeplinite la nivel național.

După cum a anunțat președinta **von der Leyen** în discursul său anual privind starea Uniunii Europene, Comisia se va angaja într-o serie de dialoguri cu cetățenii și cu industria cu privire la punerea în aplicare a legislației Pactului verde european, sub îndrumarea vicepreședintelui executiv Maros **Šefčovič**. Pe lângă legislația privind clima, se continuă dezvoltarea și punerea în aplicare a celorlalți piloni complementari ai Pactului verde european. Parlamentul European și Consiliul negociază în prezent mai multe legi în domeniul energiei, al economiei circulare, al poluării și al naturii, Comisia oferind un sprijin intens pentru a se asigura că toate acestea sunt convenite în lunile următoare.

**Context**

[Pactul verde european](https://eur-lex.europa.eu/legal-content/RO/TXT/?uri=CELEX:52019DC0640R(02)), prezentat de Comisie la 11 decembrie 2019, a stabilit o nouă strategie de creștere pentru Europa. Acesta are ca scop transformarea UE într-o societate echitabilă și prosperă, cu o economie modernă, eficientă din punctul de vedere al utilizării resurselor și competitivă, cu zero emisii nete de gaze cu efect de seră până în 2050, în care creșterea economică este decuplată de utilizarea resurselor.

[Legea europeană a climei](https://climate.ec.europa.eu/eu-action/european-climate-law_ro) înscrie în legislația obligatorie angajamentul UE față de neutralitatea climatică și obiectivul intermediar de reducere a emisiilor nete de gaze cu efect de seră cu cel puțin 55 % până în 2030, comparativ cu nivelurile din 1990. Angajamentul UE de a-și reduce emisiile nete de gaze cu efect de seră cu cel puțin 55 % până în 2030 a fost [comunicat Convenției ONU privind schimbările climatice](https://www4.unfccc.int/sites/ndcstaging/PublishedDocuments/European%20Union%20First/EU_NDC_Submission_December%202020.pdf) în decembrie 2020 ca fiind contribuția UE la îndeplinirea obiectivelor Acordului de la Paris. Grație legislației UE existente în domeniul climei și al energiei, emisiile de gaze cu efect de seră ale UE au scăzut deja cu 30 % față de 1990, în timp ce economia UE a crescut cu peste 60 % în aceeași perioadă, decuplând creșterea economică de emisii.

**Informații suplimentare**

[Întrebări și răspunsuri – Consolidarea și extinderea sistemului UE de comercializare a certificatelor de emisii cu un Fond social pentru climă specific](https://ec.europa.eu/commission/presscorner/detail/ro/qanda_23_4756)

[Întrebări și răspunsuri – Creșterea nivelului de ambiție al Regulamentului UE privind partajarea eforturilor și stimularea absorbanților naturali de carbon](https://ec.europa.eu/commission/presscorner/detail/ro/qanda_23_4757)

[Întrebări și răspunsuri - Adaptarea sistemului nostru energetic la obiectivele noastre climatice](https://ec.europa.eu/commission/presscorner/detail/ro/qanda_23_4755)

[Întrebări și răspunsuri – Transport, infrastructură și combustibili durabili](https://ec.europa.eu/commission/presscorner/detail/ro/qanda_23_4758)

[Întrebări și răspunsuri – Mecanismul de ajustare la reducerea emisiilor de dioxid de carbon](https://taxation-customs.ec.europa.eu/system/files/2023-07/20230714%20Q%26A%20CBAM_0.pdf)

[Fișă informativă](https://ec.europa.eu/commission/presscorner/detail/en/fs_23_4813)

[Reforma sistemului UE de comercializare a certificatelor de emisii](https://eur-lex.europa.eu/legal-content/RO/TXT/?uri=uriserv%3AOJ.L_.2023.130.01.0134.01.RON&toc=OJ%3AL%3A2023%3A130%3ATOC) (inclusiv rezerva pentru stabilitatea pieței, sistemul ETS maritim și sistemul ETS separat pentru clădiri și transportul rutier)

[Fondul social pentru climă](https://eur-lex.europa.eu/legal-content/RO/TXT/?uri=CELEX%3A32023R0955)

[Sistemul UE revizuit de comercializare a certificatelor de emisii pentru aviație](https://eur-lex.europa.eu/legal-content/RO/TXT/?uri=celex:32023L0958)

[Notificare în temeiul schemei de compensare și de reducere a emisiilor de carbon pentru aviația internațională (CORSIA)](https://eur-lex.europa.eu/legal-content/RO/TXT/?uri=CELEX%3A32023D0136)

[Regulamentul maritim privind monitorizarea, raportarea și verificarea (MRV)](https://eur-lex.europa.eu/legal-content/RO/TXT/?uri=uriserv%3AOJ.L_.2023.130.01.0105.01.RON&toc=OJ%3AL%3A2023%3A130%3ATOC)

[Regulamentul privind partajarea eforturilor (ESR)](https://eur-lex.europa.eu/legal-content/RO/TXT/?uri=uriserv%3AOJ.L_.2023.111.01.0001.01.RON&toc=OJ%3AL%3A2023%3A111%3ATOC)

[Regulamentul privind exploatarea terenurilor, schimbarea destinației terenurilor și silvicultura (LULUCF)](https://eur-lex.europa.eu/legal-content/RO/TXT/?uri=uriserv%3AOJ.L_.2023.107.01.0001.01.RON&toc=OJ%3AL%3A2023%3A107%3ATOC)

[Directiva privind energia din surse regenerabile](https://data.consilium.europa.eu/doc/document/PE-36-2023-INIT/ro/pdf)

[Directiva privind eficiența energetică](https://eur-lex.europa.eu/legal-content/RO/TXT/?uri=uriserv%3AOJ.L_.2023.231.01.0001.01.RON&toc=OJ%3AL%3A2023%3A231%3ATOC)

[Standardele privind emisiile de CO2 pentru autoturismele noi și vehiculele utilitare ușoare noi](https://eur-lex.europa.eu/legal-content/RO/TXT/?uri=uriserv%3AOJ.L_.2023.110.01.0005.01.RON&toc=OJ%3AL%3A2023%3A110%3ATOC)

[Regulamentul privind infrastructura pentru combustibili alternativi (RICA)](https://eur-lex.europa.eu/legal-content/RO/TXT/?uri=uriserv%3AOJ.L_.2023.234.01.0001.01.RON&toc=OJ%3AL%3A2023%3A234%3ATOC)

[Regulamentul ReFuelEU în domeniul aviației](https://data.consilium.europa.eu/doc/document/PE-29-2023-INIT/ro/pdf)

[Regulamentul FuelEU în domeniul maritim](https://eur-lex.europa.eu/legal-content/RO/TXT/?uri=CELEX:32023R1805)

[Mecanismul de ajustare a carbonului la frontieră](https://eur-lex.europa.eu/legal-content/RO/TXT/?uri=CELEX%3A32023R0956)

[Pagina web – Pachetul „Pregătiți pentru 55”](https://commission.europa.eu/strategy-and-policy/priorities-2019-2024/european-green-deal/delivering-european-green-deal_ro)

Pagina web – mecanismul de ajustare a carbonului la frontieră

[Servicii audiovizuale – Pachetul „Pregătiți pentru 55”](https://audiovisual.ec.europa.eu/en/topnews/M-006759)

\*

Noi fonduri, menite să protejeze încă 370 de milioane de copii împotriva poliomielitei în fiecare an, ne-ar putea ajuta să eradicăm poliomielita o dată pentru totdeauna

Comisia Europeană, Banca Europeană de Investiții și Fundația Bill și Melinda Gates au anunțat un nou parteneriat de finanțare pentru soluționarea unor probleme de sănătate de importanță critică la nivel mondial. Obiective: eradicarea poliomielitei și asigurarea accesului la inovațiile medicale pentru persoanele care au cea mai mare nevoie de ele. Organizația Mondială a Sănătății și UNICEF, în calitate de parteneri de implementare pentru finanțarea eradicării poliomielitei, vor mobiliza resursele pentru eradicarea poliomielitei, pentru distribuirea altor vaccinuri pentru copii și pentru consolidarea sistemelor medicale din țările cu venituri medii și reduse, astfel încât acestea să poată răspunde mai bine amenințărilor emergente la adresa sănătății.

Pachetul de finanțare, preconizat să atingă valoarea de 1,1 miliarde EUR, își propune să ofere noi fonduri pentru eradicarea unei boli (lucru care nu s-a mai întâmplat decât o singură dată în istoria umanității). De asemenea, va contribui la soluționarea provocărilor în materie de sănătate și de dezvoltare cu care se confruntă oamenii cei mai vulnerabili din lume, care altfel nu beneficiază de acces echitabil la servicii de sănătate și la inovații.

Președinta Comisiei Europene, doamna Ursula **von der Leyen**, a declarat: „*Suntem pe punctul de a șterge poliomielita de pe fața Pământului. Comisia Europeană, BEI și Fundația Bill și Melinda Gates își unesc forțele pentru a ajuta lumea să parcurgă și ultima etapă în eradicarea acestei boli. Finanțarea de 1 miliard EUR susținută de strategia noastră de investiții „Global Gateway” ne va ajuta să investim la nivel global în sisteme medicale mai solide, iar la nivel local în producția, fabricarea și administrarea de vaccinuri și medicamente, acolo unde este cea mai mare nevoie de ele. Cooperarea internațională ne-a ajutat să punem capăt pandemiei de COVID-19. Acum ne va ajuta să eliminăm definitiv poliomielita.*”

Parteneriatul marchează o creștere semnificativă a fondurilor alocate pentru sănătatea globală și dezvoltarea umană în cadrul Fondului european de dezvoltare durabilă plus (FEDD+) al Comisiei Europene. Cu la fel de multe noi fonduri pentru sănătatea globală se preconizează că va participa și Fundația Bill și Melinda Gates, maximizând astfel impactul fiecărui euro promis și alocat de UE și de Banca Europeană de Investiții.

„*Uniți, vrem să scriem astăzi ultimul capitol din istoria poliomielitei. Banca Europeană de Investiții este un actor principal în acest parteneriat unic care reunește filantropi și actori din domeniul sănătății. Banca va oferi 500 de milioane EUR pentru investiții în sprijinul Programului mondial de eradicare a poliomielitei. Această inițiativă va reprezenta o etapă foarte importantă în intensificarea imunizării și consolidarea sistemelor de sănătate. Astfel, toți copiii, indiferent de mediul în care trăiesc, vor putea fi protejați împotriva poliomielitei*”, a declarat Werner Hoyer, președintele Băncii Europene de Investiții.

Pentru progrese rapide în eradicarea virusului poliomielitic sălbatic, parteneriatul își propune să acorde plăți totalizând 500 de milioane EUR Inițiativei mondiale de eradicare a poliomielitei – în special Organizației Mondiale a Sănătății și UNICEF. Fondurile vor acoperi vaccinarea împotriva poliomielitei a circa 370 de milioane de copii pe an; vor permite ca, în paralel cu campaniile de vaccinare împotriva poliomielitei, să se desfășoare și alte campanii de vaccinare în beneficiul copiilor (inclusiv vaccinări împotriva rujeolei și alte imunizări de rutină); și vor consolida sistemele de sănătate, pentru ca acestea să fie mai bine pregătite să răspundă eficient amenințărilor emergente la adresa sănătății, așa cum programul antipoliomielitic a făcut-o deja în lupta împotriva COVID-19, Ebola și a altor boli. În prezent, virusul poliomielitic sălbatic rămâne endemic în doar două țări (Pakistan și Afganistan), iar 80 % din cazurile de variante ale virusului poliomielitic se întâlnesc în doar patru regiuni subnaționale.

„*Datorită inovațiilor medicale, lumea a eradicat o boală umană, variola. Astăzi suntem pe punctul de a mai eradica o boală, pe cea provocată de virusul poliomielitic sălbatic. Vreau să ne asigurăm că niciun copil, niciunde în lume, nu va suferi de această boală gravă. Am încredere că vom eradica poliomielita o dată pentru totdeauna și că vom îmbunătăți accesul la inovațiile medicale, în special în cazul oamenilor din țările cele mai sărace*”, a declarat domnul Bill Gates, copreședinte al Fundației Bill și Melinda Gates.

Alte 500 de milioane EUR sunt menite să extindă capacitatea de inovare a sistemelor de sănătate din țările cu venituri mici și medii. Este vorba de noi finanțări pentru inițiativele sprijinite de Comisia Europeană, cum ar fi eforturile de a facilita accesul la inovațiile medicale precum vaccinurile și terapiile bazate pe ARNm pentru persoanele din țările cu venituri mici și medii, în cadrul Global Gateway, planul de investiții al Europei pentru întreaga lume. Mai multe investiții în sănătate vor fi discutate de numeroși lideri și parteneri mondiali în timpul viitorului [Forum Global Gateway](https://global-gateway-forum.ec.europa.eu/index_ro) (25-26 octombrie)

„*Datorită determinării și parteneriatului Comisiei Europene și al Băncii Europene de Investiții, vaccinurile, medicamentele și alte inovații vitale ar trebui să ajungă la persoanele care au cea mai mare nevoie de ele, îmbunătățind sănătatea comunităților de pretutindeni. Știm că atunci când o comunitate este sănătoasă, economia zonei poate crește*”, a declarat Melinda French Gates, copreședintă a Fundației Bill și Melinda Gates.

„*Pentru a putea eradica poliomielita, trebuie să ajungem la copiii nevaccinați sau insuficient vaccinați din zonele cele mai îndepărtate și mai greu accesibile*”, a declarat dr. Tedros Adhanom Ghebreyesus, directorul general al OMS. „*Aceste noi fonduri nu numai că ne vor ajuta să înaintăm către o lume fără poliomielită. Ele vor contribui, de asemenea, la construirea unor sisteme medicale mai sustenabile și mai reziliente, pentru a proteja aceiași copii și aceleași comunități care sunt expuse riscului de poliomielită de numeroasele alte amenințări sanitare cu care se confruntă.*”

„*Eradicarea poliomielitei este realizabilă, dar progresele sunt fragile. Nu ne putem pierde nicio clipă concentrarea*”, a declarat doamna Catherine Russell, directoarea executivă a UNICEF. „*Aceste noi fonduri vor contribui la imunizarea tuturor copiilor împotriva poliomielitei și deci la eradicarea bolii. În același timp, ele vor consolida sistemele comunitare de sănătate. Niciun copil nu ar trebui să sufere de o boală care poate fi prevenită cu ușurință.*”

Concret, se preconizează că parteneriatul de finanțare va include:

* **un nou pachet financiar de 500 de milioane EUR pentru Inițiativa mondială de eradicare a poliomielitei** (după cum am arătat mai sus)
* **investiții și granturi în valoare de 500 de milioane EUR pentru a spori accesul la inovații medicale, pentru a consolida sistemele de sănătate și pentru a le pregăti pentru eventuale pandemii**: Fundația Bill și Melinda Gates intenționează să ofere granturi și investiții în valoare de 250 de milioane EUR, pe măsura investițiilor de 250 de milioane EUR pe care le va realiza Banca Europeană de Investiții și care vor fi garantate de Fondul european de dezvoltare durabilă Plus.
* **granturi în valoare de 80 milioane EUR pentru asistență tehnică:** Fundația Bill și Melinda Gates intenționează să ofere granturi de 40 de milioane EUR (pe măsura celor de 40 de milioane EUR care vor fi oferite de Comisia Europeană) pentru a furniza asistență tehnică și pentru a se asigura că programele de sănătate de la nivel mondial își ating întregul potențial.

Parteneriatul anunțat astăzi se bazează pe parteneriatele în curs dintre Fundația Bill și Melinda Gates, Comisia Europeană și statele membre ale UE. Printre acestea se numără un pachet de măsuri de sprijin în valoare de [100 de milioane EUR pentru recent înființata Agenție Africană pentru Medicamente (AMA)](https://www.gatesfoundation.org/ideas/media-center/press-releases/2022/02/100-million-euros-donated-to-fund-african-medicines-agency) și pentru agențiile africane naționale de reglementare a medicamentelor sau pentru diverse inițiative regionale, pentru Platforma africană pentru diagnosticare medicală (care sprijină partenerii africani în eforturile de sporire a accesului la testele de laborator și de reducere a costurilor acestora) și pentru coordonarea unor inițiative medicale precum [COVAX](https://www.who.int/initiatives/act-accelerator/covax), o colaborare globală menită să accelereze dezvoltarea, producția și accesul echitabil la teste, tratamente și vaccinuri împotriva COVID-19.

**Despre Fundația Bill și Melinda Gates**

Ghidată de convingerea că toate viețile au aceeași valoare, Fundația Bill și Melinda Gates lucrează pentru a ajuta toți oamenii să ducă o viață sănătoasă și productivă. În țările în curs de dezvoltare, se concentrează pe îmbunătățirea sănătății oamenilor și caută să le ofere mijloacele de a scăpa de foamete și de sărăcie extremă. În Statele Unite, fundația urmărește ca toți cetățenii, în special cei cu cele mai puține resurse, să aibă acces la oportunitățile de care au nevoie pentru a reuși în școală și în viață. Cu sediul în Seattle, Washington, fundația este condusă de directorul general Mark Suzman, sub conducerea copreședinților Bill Gates și Melinda French Gates și a consiliului de administrație.

Relații cu presa: media@gatesfoundation.org

**Despre Comisia Europeană**

Comisia contribuie la conturarea strategiei globale a UE, propune noi acte legislative și politici ale UE, monitorizează punerea lor în aplicare și gestionează bugetul UE. De asemenea, joacă un rol semnificativ în sprijinirea dezvoltării internaționale. În 2021, Comisia Europeană a lansat Global Gateway, strategia de investiții a Europei pentru întreaga lume. Prin Global Gateway, UE se oferă să sprijine țările partenere în eforturile lor de a asigura creșterea sustenabilă, tranziția verde și digitală și dezvoltarea și bunăstarea comunităților. În întreaga lume, Global Gateway își propune să mobilizeze investiții în valoare de peste 300 de miliarde EUR în perioada 2021-2027 printr-o combinație de granturi, împrumuturi concesionale și garanții care să permită reducerea riscurilor asociate investițiilor din sectorul privat. Global Gateway investește într-o gamă largă de proiecte, de la infrastructură materială la programe de sănătate, în conformitate cu [Strategia UE în domeniul sănătății globale](https://ec.europa.eu/commission/presscorner/detail/ro/ip_22_7153).

**Despre Inițiativa mondială pentru eradicarea poliomielitei**

Inițiativa mondială de eradicare a poliomielitei este un parteneriat public-privat în care actorii principali sunt guvernele naționale, OMS, Rotary International, Centrele SUA pentru controlul și prevenirea bolilor, UNICEF, Fundația Bill și Melinda Gates și Alianța pentru vaccinuri Gavi.  De la lansarea sa în 1988, acest parteneriat a contribuit la prevenirea a peste 20 de milioane de paralizii și a peste 1,5 milioane de decese în rândul copiilor și la reducerea cu 99 % a incidenței virusului poliomielitic sălbatic, de la peste 350 000 de cazuri în peste 125 de țări în care virusul sălbatic era endemic la șapte cazuri în două țări în care acesta este endemic în 2023.  Pentru mai multe informații, consultați site-ul [www.polioeradication.org](http://www.polioeradication.org/)

\*

Comisia a adoptat o propunere privind posibilitățile de pescuit pentru 2024 în Marea Mediterană și în Marea Neagră. Propunerea promovează gestionarea durabilă a stocurilor de pește din Marea Mediterană și din Marea Neagră și respectă angajamentele politice asumate în declarația [MedFish4Ever și în Declarația](https://ec.europa.eu/commission/presscorner/detail/en/IP_17_770) de la [Sofia](https://ec.europa.eu/oceans-and-fisheries/news/black-sea-countries-pledge-promote-sustainable-fisheries-and-aquaculture-2018-06-07_en).

Comisia propune utilizarea acelorași instrumente care au fost introduse în posibilitățile de pescuit pentru 2022 și 2023, pe baza celor mai recente avize științifice disponibile. Aceste instrumente includ **efortul de pescuit pentru traulere și nave de pescuit cu paragate, precum și limite de captură pentru creveții de adâncime**. Aceste măsuri au fost stabilite în [cadrul planului multianual de gestionare (MAP) pentru stocurile demersale](https://eur-lex.europa.eu/legal-content/EN/TXT/?uri=CELEX:32019R1022), cu scopul de a atinge, până cel târziu la 1 ianuarie 2025, producția maximă durabilă (MSY), și anume cantitatea maximă de pește pe care pescarii o pot scoate din mare fără a compromite regenerarea și productivitatea viitoare a stocului.

Majoritatea posibilităților de pescuit vor fi propuse într-o etapă ulterioară, pe baza rezultatelor sesiunii anuale a Comisiei Generale pentru Pescuit în Marea Mediterană (CGPM) (6-10 noiembrie 2023) și a avizelor științifice pentru stocurile demersale vizate de planul multianual de gestionare (MAP) pentru vestul Mării Mediterane, care este așteptat spre sfârșitul lunii octombrie.

În **Marea Mediterană**, propunerea menține neschimbate măsurile pentru coralul roșu. În ceea ce privește pagelul argintiu și creveții de adâncime, propunerea din acest an continuă reducerea treptată a capturilor pentru ambele specii, în conformitate cu planurile de gestionare nou convenite ale CGPM din 2022. Propunerea privind corifena comună și alte stocuri cu măsuri tranzitorii ale CGPM care expiră la sfârșitul anului 2023 va fi actualizată după sesiunea anuală a CGPM din 2023.

Pentru **Marea Adriatică**, propunerea continuă punerea în aplicare a planului multianual de gestionare al CGPM pentru stocurile demersale și a planului multianual de gestionare al CGPM pentru stocurile de pești pelagici mici. Pentru stocurile de pești pelagici mici, propunerea continuă punerea în aplicare a unui al treilea an de tranziție al planului multianual. Pentru stocurile demersale, Comisia propune continuarea punerii în aplicare a regimului efortului de pescuit în conformitate cu obiectivul de a atinge MSY până în 2026. Se preconizează că CGPM va adopta decizii privind continuarea punerii în aplicare a ambelor planuri multianuale pentru Marea Adriatică în cadrul sesiunii anuale a CGPM din 2023.

În **Marea Neagră**, propunerea include limite de captură și cote pentru șprot și calcan. Pentru șprot, Comisia propune menținerea limitei de captură pentru 2023. Pentru calcan, nivelurile capturilor totale admisibile (TAC) și cotele vor fi stabilite și adoptate în cadrul sesiunii anuale a CGPM din 2023.

Propunerea demonstrează obiectivul Comisiei de a asigura sustenabilitatea pescuitului în aceste două bazine maritime, în conformitate cu [Strategia din 2030 a Comisiei Generale pentru Pescuit în Marea Mediterană (CGPM)](https://ec.europa.eu/oceans-and-fisheries/news/gfcm-high-level-meeting-new-vision-sustainable-fisheries-and-aquaculture-mediterranean-and_en), care este organizația regională de gestionare a pescuitului competentă pentru conservarea și gestionarea stocurilor de pește din Marea Mediterană și din Marea Neagră.

**Următoarele etape**

Consiliul va discuta propunerea Comisiei la 11 și 12 decembrie și va stabili alocarea posibilităților de pescuit. Regulamentul ar urma să se aplice de la 1 ianuarie 2024.

**Istoricul dosarului**

Comisia promovează o cooperare și o abordare multilaterală consolidată în ceea ce privește gestionarea pescuitului în Marea Mediterană și în Marea Neagră. Declarația [MedFish4ever de la Malta și Declarația](https://ec.europa.eu/commission/presscorner/detail/en/IP_17_770) de la [Sofia au instituit](https://ec.europa.eu/oceans-and-fisheries/news/black-sea-countries-pledge-promote-sustainable-fisheries-and-aquaculture-2018-06-07_en) un nou cadru de guvernanță, care a fost consolidat prin adoptarea noii [strategii CGPM pentru 2030](https://www.fao.org/publications/card/en/c/CB7562EN/#:~:text=The%20GFCM%202030%20Strategy%20upholds,thriving%20economies%20and%20healthy%20ecosystems.).

Planul multianual de gestionare pentru stocurile demersale din vestul Mării Mediterane, adoptat în iunie 2019, a introdus un regim al efortului de pescuit pentru traulere care urmărea atingerea unei reduceri globale de până la 40 % în cinci ani. În decembrie 2021, pe baza avizelor științifice, Consiliul a introdus o abordare holistică, combinând măsuri legate de efortul de pescuit pentru traulere și navele de pescuit cu paragate, precum și limite de captură pentru creveții de adâncime. În 2022, [Regulamentul Consiliului privind posibilitățile](https://eur-lex.europa.eu/legal-content/EN/TXT/?uri=CELEX:32022R0110) de pescuit a introdus un nou mecanism de compensare pentru traulere. Acest mecanism este conceput pentru a încuraja traulerele să utilizeze unelte mai selective și să pescuiască în zone care evită puietul și reproducătorii. Mecanismul a fost pus în aplicare în continuare în cadrul posibilităților de pescuit pentru 2023.

În 2017, CGPM a adoptat un plan multianual pentru calcan în Marea Neagră. Acesta a fost primul set de măsuri de gestionare și control care urmează să fie puse în aplicare la nivel regional.

Planul multianual a fost revizuit în cadrul sesiunii anuale a CGPM din 2019 și au fost adoptate o nouă alocare a cotelor și o TAC tranzitorie.

Începând din 2019, CGPM a adoptat planuri multianuale de gestionare pentru speciile demersale și pentru speciile pelagice mici din Marea Adriatică, precum și planurile multianuale multianuale pentru pagelul argintiu din Marea Alboran și planurile multianuale pentru gestionarea creveților de adâncime în Strâmtoarea Siciliei, Marea Ionică și Marea Levantului.

**Pentru mai multe Informații**

[Propunere de regulament al Consiliului de stabilire, pentru anul 2024, a posibilităților de pescuit pentru anumite stocuri de pește și grupuri de stocuri de pește, aplicabile în Marea Mediterană și în Marea Neagră](https://oceans-and-fisheries.ec.europa.eu/fisheries/rules/fishing-quotas/tacs-and-quotas-2023_en)

\*

Comisia Europeană anunță o revizuire urgentă a asistenței sale financiare pentru Palestina

Comisia condamnă fără echivoc atacurile teroriste comise de Hamas împotriva Israelului în weekend. În urma acestor evenimente, Comisia anunță astăzi că lansează o revizuire urgentă a asistenței acordate Palestinei de către UE.

Pe lângă garanțiile existente, prin această revizuire se urmărește să se asigure faptul că nicio finanțare din partea UE nu permite în mod indirect vreunei organizații teroriste să desfășoare atacuri împotriva Israelului.

Comisia va analiza, de asemenea, dacă, ținând cont de modificarea situației de pe teren, programele sale de sprijin pentru populația palestiniană și pentru Autoritatea Palestiniană trebuie ajustate.

Comisia va efectua această revizuire cât mai curând posibil și se va coordona cu statele membre și cu partenerii săi în legătură cu orice măsură ulterioară necesară.

Între timp, întrucât nu erau prevăzute plăți, nu se va produce nicio suspendare a acestora.

Revizuirea nu vizează asistența umanitară acordată în cadrul operațiunilor de protecție civilă și umanitare europene (ECHO).

Sursa: 1. <https://romania.representation.ec.europa.eu/index_ro>

2. <https://www.consilium.europa.eu/>

3. <https://www.europarl.europa.eu/>

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/